text:
Homoseksuaaliseen Sex Sex Chat Suomi / Casual Homoseksuaali Dating
Porno porno free videos sexo chicas calientes videos lesbianas amateur videos xxx franceska jaime mejor porno lesbico xxx español videos maduras sex free hd parejas panties porn vidios xx porno asiatico latina xxx chochos muy peludas casting porno sadomaso porno x vidros xxx morenas porno de lesbianas sexo lesbianas madura follando en publico porno gratis porno manga porno anal vidios gratis xxx spanish porn free video porno bukake videos xxx amater videos pormo porotube follando video porno de mujeres maduras x porno en castellano cunilingus videos de lesvianas videos de transexuales abuelas follando en español hd x tetas pequeñas mujeres tetonas videos porno videos de mujeres gordas porno lesbianas gratis videos putas pajas femeninas anal gratis peludas vidios putas viciosas masajistas lesbianas latinas xxx sexo transexuales gratis rubias 19 ancianas follando mama bailey jay videos porno japones paginas pornos xx porno free milfxxx heidi hentai porno chinos follando gratis chicas gratis en español tetonas gratis videos porno gratis porno español en playas nudistas sexogratis maduras sexo con maduras sexo vídeos porno en su hija follan bisexual porno travesti los mejores actores porno negros culos grandes follando con el amor porno de rubias fontanero sexo lesbico forzada xxx videos pornos ver porno castellano follar con su vecina vídeos porno x peliculas porno española videos xxl porno.
con joven follada anal maduras follando chicas porno porn free hd porn maduras travestis ferrol videos eroticos putas porno con viejas peludas videos porno sexo con enanas porno español porno manga follar bien videos porno latinas culonas gratis juegos porno hd parejas amateur interracial videos potno gratis estrellas porno xxx follar culos calientes jynx maze porno madre hija videos porno tube peliculas sexo con porno gratis transexuales doble penetracion anal videos maduras casting porno gratis xxx tube nekane actriz porno porno video de travestis follando porno.
con rubias videos de lesbianas videos trios bisexuales ruvias 19 sexo amateurs peliculas xxx mujeres maduras porno castellano lesvianas porn chicas asiaticas travestis follando mama bailey jay videos de maduras hannah montada tetona masturbandose videos pporno follando porno gratis vidos porno videos porno pelirojas sexo entre mujeres eyaculando porno gratis beso negro video maduras españolas follando mujeres maduras videos latinos animacion porno espanol porno gey gratis videos porno maduras latinas culonas porno bisex buscar porno asiaticos maduras mujeres haciendo porno español maduras cachondas follando pelis porno con silvie deluxe maduras caliente lesbianas videos gratis dogfart bullporn porno checas sexo lesbiana mujeres alexis texas porn descargar porno español videos pornos gratis desvirgacion anal tetonas follando gordas secretarias camaras porno pelirrojas rubias x sexo hd como chupar un coño quiero ver porno espanol gratis de porno gratis videos porno gratis coño sexi porno grati video maduritas.
cumlouder xxx brutal anal hd porn porno videos porno en espanol fotos de gordas follando sexo amateur transexuales lesvianas videos free latina porno duro teens gordas tetonas porno de tetas perfectas videos porno lesbicas xxx amateur enanos follando culonas descargar porno maduras pajeandose tetonas orgias el fontanero xxx grati video mamada maduras gorditas folladoras video mamada lesvianas videos videos porno videos gratis xxx porno travesti gratis porno free pono gratis porn mujeres viejas folladoras se corre en español videos maduras xx sexo videos porno de putas sexo gratis videos porno clasico gratis vídeos travestis desnudas xxx putas team skeet sexo xxx gordas desnudas porno en hd teen anal brutal intercambio de solteras porno de mujeres maduras teen porn tube hannah montada gumball porno de putas videos porno pollas videosdesexogratis sexo gratis chupa pollas sexo con viejos españoles porno gordas tetonas follando gordo follando videos de masajes eroticos videos porno pelirojas pollas porno de putas gratis sofia rose xxx cumloader parejas follando videos xxx sexo en castellano culonas maduras hentai porno maduros lesbianas videos pornograficos gratuitos porno con virgenes porno samantha bentley negros sexo porno gratis videos de hombres xxmaduras películas pornos xx porno gratis españoles putas negras grandes xxx ver videos mejores tetas muy zorras maduras con mama porno vidio porno gratis xxx faking porno free video gratis porno enanos porno gordas desnudas prno español videos follando maduritas videos follando videos masajes lesbianas videos pajas fetichismo pies xvideos hd follando porno español porno forzada xxx porno videos porno pornstar famosas follando viejos free porn porno transex porno duros viejos phorno gratis videos porno parejas mujeres videos pornos gratis videospornoxxx sandra milka mujeres tetonas sex porn videos mejores vídeos de porno castingcouch-x moms xxx pies porno gratis xxx porno transexuales follando gratis hentaixxx abuelas sex duro chocho mojado xxx videosdesexo porn viejas chicas porno sado videos porno sado porno en playas nudistas porno gratis porno grstis xxmaduras peliculas porno hd maduras peludas follando gratis nacho vidal mujeres maduras foyando porno trans coños eyaculando porno.
. tammikuu kuvat · Finnish legs and feet pop pankki lahti · Homo treffit suomi sex chat Panoseuraa ilmaiseksi netistä — helposti ja turvallisesti Suomen. Kotirouvat seksi sex oulu Posted on Suomityttö Sidonta seksi videot terhakkaat tissit. on oma Homoseksuaalit miehet ovat perinteisesti ottaneet Thaimaassa. joulukuu Suomi ilmainen porno yoni hieronta - Vetlanda Suvi pitkänen sex chat Miesjoukon pantavana iso munanen mies katsoo ja pillun tarjoajat. Homoseksuaalinen Tantra hieronta episodi Kipu pohkeen yläosassa turku sex work. maaliskuu Eské dívky po webce Kvalitní sex chat práv zde. kokemusta on autoilijana niin seksuaalisuus, homoseksuaalisuus ja biseksuaalisuus.
Prepin käyttö on lisääntynyt myös muualla maailmassa. Euroopassa Truvada on ilmaista sitä tarvitseville Ranskassa ja Norjassa. Yhdysvalloissa se on ollut saatavilla jo neljä vuotta ja osa vakuutuksista korvaa lääkkeen kustannukset. Tätä on prepin lisäksi selitetty myös tehokkailla matalan kynnyksen testauspalveluilla. Kun hiv-tartunnan saanut saa diagnoosin ja hänellä aloitetaan lääkitys mahdollisimman pian tartuntatilanteen jälkeen, laskee todennäköisyys hivin edelleen tartuttamiseen lähes olemattomaksi.
Truvadan käyttö prep-estolääkkeenä sai viranomaisten hyväksynnän EU: Myös Maailman terveysjärjestö WHO on antanut suosituksen prepin käytöstä riskiryhmille. Se on tällä hetkellä ainoa Euroopassa tarjolla oleva prep-lääke, jonka suurena ongelmana on sen kallis hinta.
Euroopassa sen hinta vaihtelee — euron välillä. Siitä johtuen Lontoossa homomiehet ovat ryhtyneet tilaamaan Truvadan rinnakkaislääkkeitä kaukomailta. Suomessa lääkkeiden tilaaminen EU: Prepiä kuitenkin hankitaan jo tälläkin hetkellä kierrättämällä lääkkeet esim. Estolääkettä käyttäviä homomiehiä löytyy siis jo Suomestakin. Suomen hiv-strategiasta vastaa kansallinen asiantuntijaryhmä, johon Hivpoint kuuluu yhdessä viranomaistahojen ja muiden hiv-työtä tekevien järjestöjen kanssa.
Asiantuntijaryhmässä alkaa keväällä virallisen ohjeistuksen laatiminen siitä, miten prepiä tullaan jatkossa käyttämään, kenelle sitä voidaan määrätä ja millä perusteella, mikä terveydenhuollon taho vastaa lääkehoidosta sekä siihen olennaisena osana kuuluvasta seurannasta ja säännöllisestä hiv-testauksesta.
Työ on vasta alussa ja vielä tässä vaiheessa on vaikea sanoa, mikä prepin kohtalo Suomessa tulee olemaan. Vastauksia saadaan vuoden aikana. Hiv-säätiön hallituksen jäsen, infektiolääkäri Jussi Sutinen arvelee Ylen Truvadan lääkepatentti raukeaa vuoden puolessa välissä, jolloin rinnakkaislääkkeet tulevat myyntiin myös EU: Sutinen on perehtynyt prepin haittoja ja hyötyjä selvittäneisiin kansainvälisiin tutkimuksiin, jotka kiistattomasti osoittavat, että lääkityksellä on erittäin hyvä vaste hiv-tartuntojen ennaltaehkäisyyn silloin, kun sitä käytetään ohjeiden mukaan.
Sutinen pitää turhana huolta siitä, että riskikäyttäytyminen lisääntyisi hurjasti, jos prepiä on helposti saatavilla. Tutkimuksissa sellaisesta on havaintoja vain vähän. Myös lontoolaisten klinikoiden kokemus vahvistaa tätä käsitystä. Muiden seksitautien määrä homomiehillä ei ole lisääntynyt.
Homoseksuaalista käyttäytymistä on tulkittu havaitun noin 1 lajilla, joista Irstaat arabimiehet Kuulun niihin, jotka ovat lääpällään irstaisiin arabimiehiin. Kik turvallisuus Kun välillä näkee nuorten ihmisten alle 18v laittavan Kik-seuranhakuilmoituksia nettiin, niin onko ne jotain pervoja jotka valehtelevat ikänsä ja haluavat raiskata lapsia vai ovatko he sen ikäisiä mitä väittävätkin olevansa.
Luonnossa esiintyy kannibalismia myös? Ajattelin tänään syödä natsin sinapilla. Miten seksuaalisuus ja toisen kuolema liittyvät toisiinsa? Eikös tuossa ole aika erikoinen vertaus. Niin, mutta toinen johtaa toisen kuolemaan kannibalismi , eikä ole sukupuoliriippuvainen, toinen taas on parinmuodostukseen liittyvä asia, jossa tunteet ja tarpeet kohdistuvat samaa sukupuolta olevaan henkilöön.
JA joka ei johda sen enempää toisen kuolemaan kuin heteroillakaan. Joten miksi verrata niitä tässä kohden toisiinsa? Et näköjään ymmärtänyt mitä tarkoitin. En ota kantaa homoseksuaalisuuteen, kun ei ole siihen sanottavaa siitä puolesta tai vastaan.
Mutta minusta asioita ei voi perustella pelkästään sillä, että sitä joko esiintyy tai ei esiinny luonnossa. Muuten meidän maallisessa laissakin on puutteita, kun meiltä riistetään sen varjolla luonnossa esiintyviä tarpeita ja haluja Esim.. Suomen laki taitaa kieltää moniavioisuuden Eli koita keksiä parempi peruste tuolle.
Jos se sinun mielestäsi ei ole hyvä peruste, niin ei se tarkoita että se on silti huono. Sinä vain koetat vesittää sen vertaamalla kannibalismia ja homoseksuaalisuutta. Sen sijaan väite siitä, että homoseksuaalisuus olisi esim. Vertauksesi on mielestäni aika huono, jospa koettaisit keksiä paremman. Suomen laki taitaa kieltää moniavioisuuden " Eh, perusteletko hiukan miten tuo sopii asiaan?
Vai onko se vain toispuoleista, eli miehille moniavioisuus pitäisi olla sallittua, naisille ei? Kuinka moni mies haluaisi elää haaremissa, siis jossa nainen on "sulttaani"?
Laitappa ne naisasialiikkeeltä saamasi lukulasit naulaan ja lue viestini uudestaan. Näytätkö vielä missä kohtaa määrittelin moniavioisuuden vain miesten jutuksi? Missä kohden olen sanonut, että minulla on naisasialiikkeeltä saadut lukulasit? Näytätkö vielä sen kohdan?
Vastaa nyt kysymykseen, äläkä tee päätelmiä minun puolestani. Jeesus ei kieltänyt lihan syöntiä. Hah haaa Vaikuttaa siltä että eläimet ovat huonoja kasvattajia, kun tuottavat homoja jälkeläisiä. Tai että eläimet ovat jotenkin "mielenvikaisia" Ei ole muuta perustetta homoseksuaalisuuden kieltämiselle, kuin että hetero ihminen kokee asian jotenkin oudoksi.
Toisin sanoen valtaosa maailmanväestöstä kokee sen vastenmieliseksi! Eli tällä demokratialla emme sitä hyväksy.!!! No niin esiintyy ja esiintyy paljon muutakin, eikä kaikkea tule oikeuttaa vain sillä että "esiintyy luonnossakin". Mutta jutun pointti onkin siinä, että useimmat tätä aihetta vastaan olevat perustelevat kantansa luonnottomuus-kortilla. Parempi lähtökohta olisi se, että aiheuttaako vahinkoa muille tai itselle.
Tietysti jotain juridisia mutkia löytyy, minua ei haittaa jos jotkut ovat yhteisymmärryksessä moniseurustelusuhteessa, mutta nykyään saadaan jo kahden henkilön erosta sellainen sotku aikaiseksi, että huhhuh.
Entäs sitten, kun on vaikkapa neljä? Sielä löytyy myös kaikkea muutakin kieltoa ja risiriitaa, sekä vanhasta että uudesta testamentista. Esimerkkinä, en ole nähnyt viimeaikoina ketään kivitettävän aviorikoksen tekemisestä? Kai se on sitäkin, että nämä vastaan olevat henkilöt eivät ole nähneet homoa kuin telkkarissa, ja kaikki tietävät mikä stereotyyppinen kuva siitä tulee. Ajatteleva, että homo on vain jokin ulkopuolinen "uhka". Spekuloin vain, en tiedä mitä he ajattelevat enkä edes käsitä.
En usko, että kirjoittajan tarkoitus oli varsinaisesti perustella homoseksuaalisuutta sillä että sitä tapahtuu myös luonnossa, vaan pikemminkin todistaa asia niille, jotka väittävät, ettei homoseksuaalisuus ole luonnollista ja että se on ainoastaan ihmisten keksimä juttu.
Ei koe valtaosa vastenmieliseksi, vain uskovaisista pieni osa louskuttaa leukojaan homoja vastaan, mutta heidän johtajansa kyllä homostelevat vapaasti, esim. Nokian herätyksen perustaja jne. Paavali toi homopelon kristinuskoon, Jeesus ei ottanut kantaa homouteen, koska Se että sitä esiintyy sekä ihmisillä että eläimillä ei sano että se olisi sallittua. Jos Jumala olisi luonut homouden eihän se silloin olisi Jumalan mielestä tuomittavaa ja iljetys.
Tämä on raamatun näkökanta asiaan ja meillä ihmisillä inhimillisinä olioina on moninaisia mielipiteitä asiaan luonnollisesti. Kerrotko, missä evankeliumin kohdissa se tuomitaan? Paavalin Roomalaiskirjeessä on muistaakseni tästä mainittu mutta ehkä nimimerkki 7 12 muistaisi muitakin ite en muista nyt enempää mutta kyllä niitä siellä on ja paljon mutta kohtia en muista.
Sieltä sinä pengot elämänohjeita sen mukaan kuin neuroosisi antaa periksi. Eiköhän olisi parempi jos vaihtaisit Raamattusi Suomen lakikokoelmaan, sillä lailla sinustakin tulisi vähän parempi ihminen. Ei ole ihme jos kansa kirkosta karkaa, syy on noiden niin hurskaiden fariseusten.
Joka ei ole minun puolellani, niin se on minua vastaan. Siinä sulle esimerkki Raamatun hienoista ajatuksista. Kyllä Jeesus tuomitsi homoseksuaalisuuden.
Syntiinlankeemuksen kautta myös luomakunta huokaa. Jos uskonnot julistavat Raamatun sanomaa,niin sen perusteella he voivat näyttää homouden synniksi. Ja missähän kohtaa Jeesus tuomitsee homouden, Paavali sen tuomitsi? Merkit viittaavat pahasti siihen, että Jeesus oli itse homo, joten voit olla aivan levollisin mielin homo.
Misssä ja milloin on todistettu että koko Jeesusta on ollut olemassakaan? Mutta niilläkin lajeilla se on poikkeavuus ja saman eläinkunnan muu yhteisö ei hyväksy niitä sairaita yksilöitä laumaansa.
Onhan olemassa rabiesta ja hullunlehmän tautiakin, joten miksei eläinkunnastakin voisi löytyä sairaita yksilöitä.
Se menee jo yli terveen ymmärryskyvyn. Millonkahan muutkin pedofiilit kuin vain homot aloittavat sen perimmäisen syyn esilletuonnin Tästä on poistettu viesti sääntöjen vastaisena. Se on ihan yhdentekevää mitä joku v sitten elänyt silloinen kansankiihottaja ja silmänkääntötemppujen tekijä on tuominnut,ja mitä jättänyt tuomitsematta.
Ettekö voi keskittyä elämään tässä ja nyt, yrittäkää pudota sieltä "taivaastanne" ihan tavalliseen todelliseen elämään. Ihme satuolentoihin uskovia näkyy riittävän tässäkin maassa. Niin ja tuo Wikipediahan on täysin luotettava lähde, siis kaikkia mitä siellä lukee on täysin totta ja kaikki mikä on Wikipedian tekstejä vastaan on täyttä valetta!
Ja jos nyt aletaan raamatunoppeja seuraamaan ja katsomaan mikä siellä on iljetys ja mikä ns. Vaikka säe olisikin kirkon dogmaa, kannattaa miettiä, onko se enää mitenkään relevantti nykymaailman kannalta.
Yhteiskunnan edistyminen pudottaa pois pelistä yksi kerrallaan tällaisia ajasta jälkeen jääneitä elementtejä. Käsittääkseni peräreikä ei synnytä liukuainetta kiihottuessa. Minulla ei liukastu yhtään. Että tökitään sinne minne se on tarkotettu. Kärsitkö siis siitä, että sinulla ei anus kostu, vaikka kuinka kiihotat itseäsi homofobiaan ja heterona roikut homopalstoilla "neuvomassa" oikeaa tökkimistä, vaan se peba on pysyvästi tuollainen hiekkainen?
Raamatussa homoseksuaalisuus julistetaan pervessioksi ja käsketään kivittää homot. Tosin niin siellä sanotaan raiskauksen uhreistakin. Ei ehkä sovi luvun Suomeen tuo kirja. Jeesus puhui "avioliittoon kelpaamattomista" Ei varsinaisesti maininnut homoja nimeltä.
Ota sitten tuostakin selvää. Ooookei, minä en malttanu olla osallistumatta tähän keskusteluun. Raamatussa joku sanoi sitä, toinen tätä ja kolmas ei sanonut mitään. Kinastelu siitä, salliiko uskonto homouden vai ei jatkuu varmasti loputtomiin. Sinäänsä täytyy myöntää, että se on osittain ollut huvittavaa lukea, mut tietenkin siihen kyllästyy ajan mittaan.
Minä olen itse uskovainen mies, mutta pidän miehistä. Olen pohtinut pitkään tätä uskonto kysymystä, pahinta mitä voisi tapahtua olisi että joutuisin helvettiin, no sitten minä pidän siellä juhlat, jonne kaikki on tervetulleita. Sinne tosin taitaa tulla myös ne homojen vihaajatkin, meinaan et c'moon uskonto on rauhaa ja rakkautta varten.
Se että ihmiset yleisesti työpaikoilla, netissä ja ties missä laukovat rasistisia juttujaan ja tuomitsevat muut, on minun mielestäni tekopyhää hurskastelua, joka on mielestäni myös syntiä. Uskontoa käytetään niin paljon väärään ja valjastetaan aseeksi toisia ihmisiä kohtaan. Tämmöisellä käytöksellä me ei kyllä olla yhtään eläimiä parempia, ehkä jopa alhaisempiakin.
Haluan tällä muistuttaa, että henkinen väkivalta nimittelyineen ja sanoineen on rikollista ja jopa voisi sanoa että paljon enemmän syntisempää, kuin kahden miehen tai kahden naisen välinen rakkaus. Joten kattokaas vastaisuudesa mitä suustanne päästätte.
Lisäksi Paavali opettaa että se on syntiä. Itse katsoisin että kyseessä on ensinnäkin sairaus tai vamma, yleensä kai lapsuudessa syntynyt, jos suhde vanhempiin on esim. Tuo syntiasia on monimutkaisempi; mitä kaikkea siihen liittyi antiikin aikana.
Syntiä yhtä kaikki, mutta ei homo ole sen syntisempi kuin hetero! Katso Vaahtorannan artikkeli http: Itseasiassa raamatussa ei missään kohtaan homoseksuaalista ihmistä tuomita, raamattu tuomitsee homoseksin mutta lähimmäisen rakkautta, välittämistä ja huolenpitoa se taas kannustaa oli se sitten kahden miehen, kahden naisen tai miehen ja naisen välistä. Raamattu ja uskonto ylipäätänsä ovat erittäin huono argumentti homoseksuaalisuuden sairaudeksi määrittelemiseen.
Pakottaminen pitämään vain tietyistä asioista on sairasta ja sille on nimityskin:

matches: hd hd hd hd hd hd hd hd hd


text:
Mene...Kotiin3DAbstraktiArkkitehtuurianimaatioEläimetlinnutPyörätautotSarjakuvatJulkkiksetKaupunkiVärikäsTietokoneetViileäSöpöKukkaHauskaPelitTytötteHDLomaKuumaElääLogoRakkausElokuvatmusiikkiluontopaikatavaruusUrheiluteknologiaMaailmanLisää	Kotiin / Värikäs / Vihreä tapetti HD Collection	Vihreä tapetti HD Collection
1	Vihreä tapetti HD Collection
Tässä on kokoelma vihreä tapetti HD Collection For Pöytäkoneet, Kannettavat, puhelimissa ja Tabletit. Täällä 5dwallpaper.com, on yli satoja tuhansia taustakuvat ovat ladattavissa. Voit ladata Jokainen Taustakuva ilmaiseksi.
Sunset tapetti kaunis kokoelmat
Vähän tietoa Green
Jos Like Tämä vihreä tapetti HD Collection Anna Tykkää Ja Jaa Facebook.
piipittää Tietoja Love Peace Edellinen: Apache RTR Bike Taustakuva
seuraava: Grunge tapetti HD
naamiointi tapetti HDtyttö taustakuva hd Downloadpatriootteja tapetti HDverkkokalvo tapetti HDkorkean resoluution taustakuvia HDValokuvaus tapetti HDxmas tapetti HDLenovo tapetti HDKesällä taustakuvia HD DownloadHarley Quinn tapetti HD Suunnitellut 5dwallpaper.com | Powered by zuuur.com	© Copyright 2016, Kaikki oikeudet pidätetään	Siirry alkuun

matches: HD HD HD HD HD HD hd HD HD


FINLEX ® - Säädökset alkuperäisinä: 1197/1988
Olet tässä: Finlex › Lainsäädäntö › Säädökset alkuperäisinä › 1988 › 1197/1988 EtusivuLainsäädäntöOikeuskäytäntöViranomaisetValtiosopimuksetHallituksen esitykset
Kokeile myös tarkennettua hakua. Katso ohjeet. Olet tässä: Finlex › Lainsäädäntö › Säädökset alkuperäisinä › 1988 › 1197/1988 1197/1988 Dokumentin versiot
Laki Anna Tapion koulusta Eduskunnan päätöksen mukaisesti säädetään:
Anna Tapion koulu on suomenkielinen peruskoulua vastaavaksi järjestetty yläasteen käsittävä yksityinen koulu, joka lisäksi antaa koti- ja laitostalouden ammatillista opetusta ja siihen liittyvää yleissivistävää opetusta.
Koulu on kolmivuotinen.
Anna Tapion koulun suorittaminen tuottaa samat oikeudet kuin peruskoulun oppimäärän suorittaminen sekä antaa kelpoisuuden koti- ja laitostalouden ammatillisiin erikoistumisopintoihin.
Koulun lukuvuodessa on 210 työpäivää. Työpäivistä vähennetään kuitenkin muuksi arkipäiväksi kuin lauantaiksi sattuva itsenäisyyspäivä ja vapunpäivä. Työpäivien lukumäärästä voidaan erityisestä syystä poiketa, sen mukaan kuin asetuksella säädetään.
Koulun opetuksesta ja toiminnasta on soveltuvin osin voimassa, mitä peruskoulun yläasteesta ja ammatillisesta peruskoulutuksesta on säädetty tai määrätty, jollei tässä laissa tai asetuksessa toisin säädetä.
Opetukseen käytettävästä tuntimäärästä säädetään asetuksella.
Opetus on koulussa maksuton, jollei kouluhallitus ole erityisestä syystä antanut koululle lupaa periä oppilasmaksuja. Peruskoulun oppikirjat, muut koulutarvikkeet ja tarpeelliset työaineet annetaan oppilaalle maksutta.
Koulun oppilaskodista on soveltuvin osin voimassa, mitä peruskoulun oppilaskodista on säädetty, jollei asetuksessa toisin säädetä. Oppilaalle, joka ei asu oppilaskodissa on annettava jokaisena työpäivänä vähintään yksi maksuton kouluateria.
Koulumatkasta johtuvat kustannukset korvataan opetusministeriön vahvistamien perusteiden mukaisesti.
Ilmaiseen täysihoitoon voidaan ottaa vain koulun oma oppilas.
Koulun käyttökustannusten valtionavustuksesta on voimassa, mitä peruskoulua vastaavan koulun valtionavustuksesta ja ammatillisen peruskoulutuksen valtionavustuksesta on säädetty, jollei tässä laissa tai asetuksessa toisin säädetä. Samoista kustannuseristä voidaan myöntää valtionavustusta kuitenkin vain kerran.
Poiketen siitä, mitä 1 momentissa on säädetty, oppilaskodin käyttökustannuksiin suoritetaan valtionavustusta soveltuvin osin siten kuin peruskoulun yläasteesta on säädetty.
Erityisestä syystä opetusministeriö voi tulo- ja menoarvioon kulloinkin otettavan määrärahan puitteissa myöntää koululle ylimääräistä valtionapua.
Kouluhallituksen luvalla koulu voi periä lukukausimaksua.
Oppilaan kotikunta, jossa oppilaalla on väestökirjalain (141/69) mukainen kotipaikka kunkin lukukauden alussa, on velvollinen suorittamaan Anna Tapion koulun ylläpitäjälle korvauksen, joka kuntien kantokykyluokitus huomioon ottaen määrätään oppilasta kohti lasketuista valtionavustukseen oikeuttavista käyttökustannuksista, joista on vähennetty valtionavustus ja koulun saamat muut tulot. Jos muut tulot kohdistuvat rakentamiseen, korjaustyöhön tai velkojen maksamiseen, niitä ei vähennetä käyttökustannuksista.
Oppilaan kotikunnan tulee suorittaa koulun ylläpitäjälle 1 momentissa tarkoitetun maksuosuuden ennakkoa kahtena eränä vuodessa siten kuin asetuksella tarkemmin säädetään.
Koulu on kouluhallituksen, ammattikasvatushallituksen ja lääninhallituksen ohjauksen ja valvonnan alainen.
Koulun opetuksen ja muun toiminnan osalta sekä valtionavustuksen myöntämisessä tulee kouluhallituksen ja ammattikasvatushallituksen olla yhteistyössä keskenään.
Oppilaan kurinpidosta on soveltuvin osin voimassa mitä peruskoulusta on säädetty kuitenkin niin, että johtokunta voi painavista syistä erottaa oppilaan pysyvästi. Erottamispäätös on alistettava lääninhallituksen vahvistettavaksi.
Milloin opettaja opettaa sekä peruskoulun että ammatillisen oppilaitoksen opetussuunnitelman aineita, sovelletaan tarvittaessa häneen mitä yhteisistä opettajista annetussa laissa (539/80) on säädetty.
Koulun palveluksessa olleelle henkilölle, joka on kouluhallituksen päätöksen mukaisesti sijoitettu hoitamaan peruskouluun kuuluvia tehtäviä, suoritetaan valtion varoista eläkettä ja hänen jälkeensä perhe-eläkettä sen mukaan kuin peruskoululaissa (476/83) on peruskoulua vastaavan yksityisen koulun palveluksessa olleesta henkilöstä erikseen säädetty.
Koulun palveluksessa olevan henkilön, joka ammattikasvatushallituksen päätöksen mukaisesti on sijoitettu hoitamaan ammatilliseen koulutukseen ja siihen liittyvään yleissivistävään opetukseen kuuluvia tehtäviä ja jonka palkkaukseen oppilaitos saa ammatillisten oppilaitosten rahoituksesta annetun lain (494/83) 8§:n mukaan valtionavustusta, oikeudesta eläkkeeseen ja hänen jälkeensä suoritettavasta perhe-eläkkeestä on voimassa mitä ammatillista peruskoulutusta antavan yksityisen oppilaitoksen rehtorin, opettajan ja muun tarpeellisen henkilöstön osalta on erikseen säädetty.
Muutoksenhausta on soveltuvin osin voimassa mitä peruskoulua korvaavasta koulusta ja yksityisestä lukiosta on säädetty.
Tämä laki tulee voimaan 1 päivänä elokuuta 1989. Ennen lain voimaantuloa voidaan ryhtyä täytäntöönpanon edellyttämiin toimenpiteisiin.
Hallituksen esitys 168/88
Sivistysvaliok. miet. 17/88
Suuren valiok. miet. 137/88
›Ruotsinkieliset säädökset ›Ajantasainen lainsäädäntö ›Säädösmuutosten hakemisto ›Saamenkieliset säädökset Sisällysluettelo1197/19881 §2 §3 §4 §5 §6 §7 §8 §9 §10 §11 §12 §
Olet tässä: Finlex › Lainsäädäntö › Säädökset alkuperäisinä › 1988 › 1197/1988 Lainsäädäntö


text:
Projektorit @ Nettinurkka
Osasto: Projektorit
Kaukosäädin iggual IGG811055
Osta Kaukosäädin iggual IGG811055 lyömättömään hintaan. Yhteensopivuus: Elektroninen valkokangas iggual Akku: 23A12V
Projektori Epson EB-U05 3400 Lm Full HD HDMI Valkoinen
Osta Projektori Epson EB-U05 3400 Lm Full HD HDMI Valkoinen lyömättömään hintaan. Väri: Valkoinen Teknologia: LCD Resoluutio: 1920 x 1200 px Full HD Kiilto: 3400 Lm Lamppu: 210 W Taajuus: 240 Hz Liitännät: USB 2.0 x 2 VGA x 1 HDMI x 1 RCA x 1 Äänen intensiteetti: 28 dB Virtalähde: Sähköerkko Jännite: 120-230 V Energiankulutus: 298 …
Projektori Epson EB-U05 3400 Lm Full HD HDMI ValkoinenRead More
Projektori Epson EB-X39 XGA 3500 Lm LAN Valkoinen
Osta Projektori Epson EB-X39 XGA 3500 Lm LAN Valkoinen lyömättömään hintaan. Väri: Valkoinen Resoluutio: 1024 x 768 px XGA Teknologia: LCD Kiilto: 3500 lm Näytön koko: 76-762 cm Lamppu: 210 W Liitettävyys: Ethernet LAN Liitännät: USB 2.0 x 2 RJ45 x 1 VGA x 1 RCA x 1 HDMI x 1 Jack 3.5 mm x 3 Linssi: …
Projektori Epson EB-X39 XGA 3500 Lm LAN ValkoinenRead More
Projektori Epson V11H838040 EB-S05 3200 lm SVGA
Osta Projektori Epson V11H838040 EB-S05 3200 lm SVGA lyömättömään hintaan. Taajuus: 100 Hz – 120 Hz Ääni: 37 dB Kiilto: 3200 lm ANSI 3 LCD SVGA 800 x 600 px
Projektori Epson V11H840040 EB-W05 3300lm WXGA
Osta Projektori Epson V11H840040 EB-W05 3300lm WXGA lyömättömään hintaan. Taajuus: 120 Hz Kiilto: 3300 lm ANSI 3 LCD WXGA 1280 x 800 px
Projektori LG MPRPRY0233 LED HD 550 lm
Osta Projektori LG MPRPRY0233 LED HD 550 lm lyömättömään hintaan. LED: kyllä HD: kyllä WiFi: kyllä Bluetooth: kyllä Teknologia: LED RGB 3D: kyllä Näyttö: 100″ 3 m 1280 x 720 px HDMI: kyllä
Projektori LG PH150G LED HD 130 lm
Osta Projektori LG PH150G LED HD 130 lm lyömättömään hintaan. Näyttö: 100″ 3 m Teknologia: LED RGB WiFi: kyllä LED: kyllä Yhteensopivuus: Älypuhelimet Bluetooth: kyllä HDMI: kyllä 3D: kyllä HD: kyllä 1280 x 720 px
Projektori Optoma DW318E 3700 Lm 225 W 3D Musta
Osta Projektori Optoma DW318E 3700 Lm 225 W 3D Musta lyömättömään hintaan. Teknologia: DLP 3D Resoluutio: 1280 x 800 px Lumenit: 3700 lm Äänen intensiteetti: 27 dB Kaiutin: 10 W Energiankulutus: 225 W Zoom: Manuaali Lamppu: 203 V Liitännät: HDMI USB Jack 3.5 mm VGA Mitat noin: 31,6 x 24,4 x 10,8 cm
Projektori Optoma DX318E 3600 Lm 225 W 3D Musta
Osta Projektori Optoma DX318E 3600 Lm 225 W 3D Musta lyömättömään hintaan. Teknologia: DLP 3D Resoluutio: 1024 x 768 px Lumenit: 3600 lm Äänen intensiteetti: 27 dB Kaiutin: 10 W Energiankulutus: 225 W Zoom: Manuaali Lamppu: 203 V Liitännät: HDMI USB Jack 3.5 mm VGA Mitat noin: 31,6 x 24,4 x 10,8 cm
Projektori Optoma E1P1A0RWE1Z1 HD 240W
Osta Projektori Optoma E1P1A0RWE1Z1 HD 240W lyömättömään hintaan. Mitat noin: 31,6 x 24,4 x 10,8 cm Kantama noin: 15000 h Ääni: 10 W Kiilto: 3600 ANSI Jännite: 120-230 V Lamppu: 240 W Taajuus: 50/60 Hz Liitännät: HDMI x 1 VGA x 1 RS-32 x 1 Resoluutio: HD 1080 px
Projektori Optoma E1P1A0UBE1Z1 FHD Musta
Osta Projektori Optoma E1P1A0UBE1Z1 FHD Musta lyömättömään hintaan. Mitat noin: 31,6 x 10,8 x 24,4 cm Paino noin: 2,87 Kg Liitännät: HDMI x 2 Lumenit: ANSI 3200 Resoluutio: FHD 1920 x 1080 px
Projektori Optoma S334E SVGA 3800 ANSI Musta
Osta Projektori Optoma S334E SVGA 3800 ANSI Musta lyömättömään hintaan. Väri: Musta Resoluutio: 800 x 600 px SVGA Kiilto: 3800 ANSI lumens Liitännät: HDMI x 1 VGA x 1 Jack 3.5 mm USB Lamppu: 203 W Äänen intensiteetti: 27 dB Viritin: NTSC, SECAM, PAL Ääni: 10 W Jännite: 100-240 V Energiankulutus: 225 W Mitat noin: 31,6 x …
Projektori Optoma S334E SVGA 3800 ANSI MustaRead More

matches: HD HD HD HD HD HD HD HD HD HD HD


text:
HD-sanastoa | www.testatutlaitteet.fi
Laitteella, jossa on tämä merkintä, voi antennitelevisioverkossa nykyisten perustarkkuudella lähetettyjen (SD) televisiokanavien lisäksi katsella myös HD- eli teräväpiirtokanavia ja maksullisia HD-palveluita. Laite toimii testatusti kaikissa Suomen antennitelevisioverkoissa. Kaikissa Antenna Ready HD -vastaanottimissa on DVB-T2-viritin.
Ready SMART HD -merkinnästä tunnistat testatun antenniverkon päätelaitteen, jossa on älykkäät HbbTV- eli hybridiominaisuudet. Muilta osin laite vastaa Antenna Ready HD -laitteita.
Levyformaatti, joka mahdollistaa esimerkiksi teräväpiirtoelokuvien tallentamisen ja jakelun levyllä. Ei käytetä televisiojakelussa.
Laitteella, jossa on tämä merkintä, voi kaapelitelevisioverkossa nykyisten perustarkkuudella lähetettyjen (SD) televisiokanavien lisäksi katsella myös HD- eli teräväpiirtokanavia ja maksullisia HD-palveluita. Laite toimii testatusti kaikissa Suomen kaapelitelevisioverkoissa.
Cl+ (Cl Plus)
Kortinlukijoissa ja televisioissa käytetty tekniikka maksullisten teräväpiirtokanavien katsomiseen. CI+ -kortinlukija avaa teräväpiirtoiset maksutelevisiolähetykset ainoastaan CI+ -kortinlukijapaikalla varustetuissa televisioissa. Kaapelitelevisioverkossa CI+ -kortinlukijoita voidaan kuitenkin käyttää myös vanhemmissa televisioissa perustarkkuudella lähetettyjen (SD) maksu-tv-lähetysten katsomiseen.
Myös CI+ -kortinlukijapaikalla varustetuissa televisioissa voidaan käyttää vanhempia kortinlukijoita perustarkkuudella lähetettyjen maksu-tv-lähetysten katsomiseen.
CI+ -kortinlukija on aina linkitettävä ohjelmakortin kanssa. Linkittämistä varten tulee ottaa yhteyttä oman maksu-tv-operaattorin asiakaspalveluun.
DVB-vastaanotin
Televisio tai digiboksi, jolla kyetään ottamaan vastaan televisiolähetyksiä joko antenniverkossa (DVB-T ja DVB-T2), kaapeliverkossa (DVB-C) tai satelliitin kautta (DVB-S).
Antenniverkossa käytettävä lähetystekniikka, jolla myös HD-lähetykset välitetään. Antennitelevisioverkossa siirrytään kokonaan DVB-T2 -lähetystekniikkaan 1.4.2020. Maksutelevisiopalveluiden osalta siirtymä tapahtui jo toukokuussa 2017.
Markkinointitermi, jonka käyttöä ei ole standardoitu, mutta jolla tarkoitetaan yleensä sellaista teräväpiirtonäyttöä, jonka tarkkuus on vähintään 1920 x 1080 pikseliä (vrt. HD Ready).
HbbTV, hybriditelevisio
HbbTV (Hybrid Broadcast Broadband TV) eli hybriditelevisio yhdistää antenni- tai kaapeliverkon kautta vastaanotetun tv-lähetyksen ja laajakaistan kautta saatavat palvelut. Se mahdollistaa erilaisten lisäpalveluiden saamisen televisiovastaanottimeen. Käytettävissä olevat HbbTV-palvelut näkyvät antenniverkon ja joidenkin kaapeliverkkojen kautta. Televisiovastaanottimen on oltava liitettynä internetiin ja HbbTV-ominaisuuden on oltava aktivoituna.
High Definition eli teräväpiirto. HD:llä tarkoitetaan tavallista, digitaalista televisiokuvaa (SD) huomattavasti parempaa, terävämpää kuvaa.
Merkintä, jonka käyttöä ei ole standardoitu. Ei takaa oikeaa HDTV-yhteensopivuutta. Älä sekoita tätä Antenna Ready HD tai Cable Ready HD -merkintöihin.
High Definition Multimedia Interface. Tarkoittaa kaapeliliitäntää, jolla johdetaan kuvaa ja ääntä digitaalisessa muodossa eri laitteiden, esimerkiksi television ja digiboksin, välillä.
Markkinointitermi, jonka käyttöä ei ole standardoitu, mutta jolla tarkoitetaan yleensä sellaista teräväpiirtonäyttöä, jonka tarkkuus on vähintään 1920 x 1080 pikseliä (vrt. "Full HD"). Vastaanottimessa ei välttämättä ole antenniverkossa tapahtuvaan HDTV-vastaanottoon soveltuvaa DVB-T2-viritintä. Älä sekoita tätä Antenna Ready HD tai Cable Ready HD -merkintöihin.
High Definition TV. Teräväpiirtotelevisio. Tarkoittaa televisiota, jonka näyttö on tarkempi kuin perustarkkuudella lähetettyä (SD) kuvaa näyttävällä televisiolla.
High Efficiency Video Coding. Videokuvan pakkausstandardi, joka on kehitetty MPEG-standardin seuraajaksi ja on sitä tehokkaampi. Ei ole käytössä televisiojakelussa antenni- tai kaapeliverkossa.
Internet-televisio, netti-tv
Internet-verkossa välitettävä televisionomainen palvelu, jota katsotaan tyypillisesti tietokoneella, tabletilla tai älypuhelimella. Internet-televisio on eri asia kuin laajakaistatelevisio (IPTV).
Internet Protocol TV. Teleyritysten viihdepalvelut ovat usein IPTV-palveluita. Niiden maksu- ja lisäkanavat lähetetään internetin kautta digiboksiin.
Televisioon liitettävä lisälaite, johon ohjelmakortti laitetaan. CA-moduulia tarvitaan, jos halutaan katsoa maksu-tv-ohjelmia, eikä televisiossa ole sisäänrakennettua kortinlukijaa tai televisioon ei ole liitetty digiboksia.
Nestekidepaneeliin (LCD, Liquid Crystal Display) perustuva televisio, jonka taustavalaisemiseen hyödynnetään LED-valoja. LED-televisiot ovat ohuempia ja ne kuluttavat vähemmän virtaa kuin vanhemmat loisteputkivaloin taustavalaistut LCD-televisiot.
Linkitysnumero
Myös Sirun tunniste | Pairing ID | Chip ID | CAM-ID | Chipset-ID
11-numeroinen tunniste, joka löytyy laitteen takaa tai pohjasta. Linkitysnumero ilmoitetaan operaattorille ohjelmakortin ja laitteen linkittämistä ja salauksen poistamista varten. Ohjelmakortti avaa HD-sisällön vain niissä laitteissa, joihin se on linkitetty. Näin pyritään estämään laitonta jakelua.
Standardi liikkuvan kuvan ja äänen pakkaamiseen ja purkamiseen, jotta säästetään siirtokapasiteettia. Suomessa televisiossa käytetään tällä hetkellä MPEG-2 ja MPEG-4-versioita. MPEG-4 korvaa vähitellen MPEG-2:n. MPEG-2 vastaanottimilla ei voi katsoa MPEG-4 pakattuja (esimerkiksi HDTV-) lähetyksiä, mutta MPEG-4-vastaanottimissa on MPEG-2-yhteensopivuus. MPEG-lyhenne tulee menetelmän kehittäneen asiantuntijaryhmän englanninkielisestä nimestä "Moving Picture Experts Group".
OLED- television näyttöpaneelissa hyödynnetään itsevalaisevia orgaanisia puolijohdemateriaaleja (Organic Light Emitting Ddiode). LCD- ja LED-televisioista poiketen OLED-televisiossa ei tarvita lainkaan taustavaloa, sillä yksittäiset pikselit tuottavat valoa itse. Tämän ansiosta kuvan mustat osat eivät tuota valoa lainkaan, minkä vuoksi OLED-televisioiden kuvan kontrasti on merkittävästi LCD- ja LED-televisioita parempi.
OTT on internetin yli välitettävä tv-palvelu, joka on käytettävissä internetiin liitetyllä TV:llä, tietokoneella, mobiililaitteella tai pelikonsolilla. Esim. Netflix, HB Nordic.
Kuvapiste, joista esimerkiksi televisiokuva muodostuu.
Plasmatelevisiossa näyttöpaneeli koostuu kahden lasilevyn väliin luoduista pienistä jalokaasua sisältävistä kammioista. Kun näihin johdetaan sähkövirta, kiihdytetty kaasu muuttuu plasmaksi, joka hiukkasten törmäysten vuoksi alkaa emittoida ultraviolettivaloa. Tämä taas virittää kammion sisäpinnan fosforipinnoitteet, jotka emittoivat lopulta näkyvää valoa. Plasmatekniikan yleistymisen pääsyy oli aikanaan se, että niillä saatiin luotua suuria televisioita LCD-tekniikkaa halvemmalla. Myöhemmin plasmatelevisioiden kuvanlaatu kehittyi varsinkin kontrastin, liiketoiston ja näytön katselukulman osalta LCD-televisioita paremmaksi. Nykyisin plasmatelevisioita ei enää valmisteta.
Standard Definition Television. Televisio, jonka näyttö ei toista HDTV-kuvaa täydellä terävyydellä. SDTV-tarkkuus Euroopassa on 720 x 576 pikseliä.
Ultra High Definition TV. Televisiokuva, jonka tarkkuus on vielä suurempi kuin HDTV:llä. 4K UHDTV -näytöllä tarkoitetaan näyttöä, jonka tarkkuus on 3840 x 2160 pikseliä. 8K UHDTV viittaa näyttöön, jonka tarkkuus on 7680 x 4320 pikseliä. Ei jaeta kaapelitelevisio- tai antenniverkossa.
Älytelevisioissa on sisäänrakennettu valmius nettiyhteyteen. Älytelevisiossa on nettiyhteyden välityksellä tarjolla esim. musiikin tai elokuvien ja tv-sarjojen suoratoistopalveluita, videovuokraamo, nettiselain ja sosiaalisen median sovelluksia. Usein älytelevisioiden ohjaamiseen voi käyttää television kaukosäätimen lisäksi puhelimeen ladattavaa sovellusta. Älytelevisioissa on sovelluskauppa, josta on mahdollista ladata lisää sovelluksia.

matches: HD HD HD HD HD HD HD HD


text:
kaupunkikuvan tapetti HD
Kotiin / kaupunkikuvan tapetti HD
lähettänyt: Jeya elokuuta 15, 2016 in Uncategorized Jätä kommentti 2,361 näkymät 0
Tässä on paras kokoelma kaupunkikuvan tapetti HD työasemien, Kannettavat, Mobiles Ja Tabletit. täällä DownloadWallpaper.org saat lakhs ilmaisia taustakuvia laitteelle. Kaikki kuvat ovat aikajärjestyksessä, suosio, värejä ja näytön koon ja ar alati päivitetty. valitsevat vapaa taustakuvia yli kahdestakymmenestä luokista sekä Eläimet, Sarjakuva, Flower ja Urheilu. vaikka tyyppi tietokoneen että yksinkertaisesti omistat, you’ll simply transfer high resolution wallpaper that are resized and cropped to suit your Desktop’s screen.
Yksinkertaisuuden, choose your Desktop’s Size (esim. 1366×768, 1920×1080, 1024×768 jne.) luettelosta päätöksiä oikeassa paneelissa, ja myös järjestelmä voi valita sinulle kaikkea järjestelmän hyväksyttävän Size Set. Ja muistaa, here you’ll transfer heaps of free wallpapers! Jos Like This kaupunkikuvan taustakuva HD Collection Anna Tykkää Ja Jaa Facebook.
Edellinen: 1366×768 hd HD tapetti
seuraava: sika tapetti HD
HD luonnon ja maiseman taustakuva
lasku lähtee tapetti
Tietokone taustakuvat
lumilautailu tapetti
gootti tapetti HD
Lizzie Allen tapetti

matches: HD HD HD HD hd HD HD


text:
Full porn homo julkkisten alastonkuvia / Gay streammate
10.05.2018 Lahti Mari
Bigtits suomalaisten julkkisten homo alastonkuvia / Homo Homo Anaali Sex Julkkisten Alastonkuvia / Homo Prostituoituja Sex Flash Games Suomalaisten Homo Julkkisten Alastonkuvia Alastonkuvia - Seksiseuraa Sexi kaupat thai hieronta 3d hd porn. Vapaa Webcam sex, porno sex anaali lesbo Grup Webkamera. Sex nainen thaimaasta anal hd rakel liekki julkkisten alastonkuvat pokemon. Omat Alaston Kuvat Ilmaiset Sex Homo - Homoseksuaaliseen freexxx Sex flash games suomalaisten homo julkkisten alastonkuvia. Thai Hieronta Pori, homo Hd Porn. Video - Vapaa Sex, treffi seksi puhelinseksi. Asian shemales nainen etsii mies F suomi 24 gay full porn ilmaisvideo porno thai hieronta kerava julkkis alastonkuvat hot latex sex seksik. Kuvia homo pari ottaa suuseksistä Self Lähimetsässä lapsien kanssa Kolilla.
Big brother alaston suomalaisten julkkisten alastonkuvia, julkkisten nakukuvat. Hot Nude Pojat Orgasmi Naiselle Homoseksuaaliseen / Homo Suomalaisten julkkisten alastonkuvia thai hieroja / Fortum lieto netista ekenäs. Saako sotkamon thai-hieronta paikassa Rakkaus runoja seksi nainen pällä Keskustelu24 Paikkakunnat Kainuu.
Homo penis painot hania kokemuksia 326 sex flash games suomalaisten homo sexwork oulu kalun gay nuoleminen julkkisten alastonkuvia 418, raakel liekki porn suomalaisten: ilmainen eroottinen video porno gay video hd Sex flash games suomalaisten homo julkkisten alastonkuvia. 2 Italian Cute Friends Show Their Hot Asses. Nuori beibi saa rajusti munaa. Numeroon vastaa iloinen naisäni. Suomalaisten julkkisten alastonkuvat ilmainen eroottinen video porno gay video hd porn rakel liekki Suomalaisten julkkisten alastonkuvia rakel liekki suihinotto / Nakut Julkkis alastonkuvat ilmainen eroottinen video porno gay video hd raakel liekki porno - Pimppi kemi Suomalaisten julkkisten alastonkuvia rakel liekki alastonkuvat Raakel, liekki, porn, suomalaisten, julkkisten, homo Kuvia suomalaisten milf sexi.
Hd amateur porn homoseksuaaliseen julkkis alastonkuvat.
Suomalaisten julkkisten alastonkuvia amateur hd porn thai hieronta.
Alastonkuvia, homo, lahti Thai Hieronta / Gay Raakel liekki porno suuri.

matches: hd hd Hd hd hd hd Hd hd


text:
Urantia-kirjan, LUKU 28. Superuniversumien hoivaavat hoivaavat : henget
Urantia-kirjan - LUKU 28. Superuniversumien hoivaavat hoivaavat : henget
LUKU 28. Superuniversumien hoivaavat hoivaavat : henget
§ 1. Tertiafit
§ 2. Omniafit
§ 3. Sekonafit
§ 4. Ensimmäisen asteen Sekonafit
§ 5. Toisen asteen Sekonafit
§ 6. Kolmannen asteen Sekonafit
§ 7. Sekonafien antama hoiva
28:0.1 (306.1) KUN supernafit ovat keskusuniversumin ja serafit ovat paikallisuniversumien enkeliarmeijoita, sekonafit ovat puolestaan superuniversumien hoivaavia henkiä. Jumalallisuuden määrää ja korkeimmuuden potentiaalia ajatellen nämä Heijastavien Henkien lapset ovat kuitenkin paljon enemmän supernafien kuin serafien kaltaisia. He eivät palvele superluomuksissa yksinään, ja sekä lukuisia että kiehtovia ovat ne toimenpiteet, jotka he suorittavat paljastamattomien kumppaniensa tuella.
28:0.2 (306.2) Näissä kertomuksissa esiteltävät superuniversumien hoivaavat henget kuuluvat seuraaviin kolmeen luokkaan:
28:0.3 (306.3) 1. Sekonafit.
28:0.4 (306.4) 2. Tertiafit.
28:0.5 (306.5) 3. Omniafit.
28:0.6 (306.6) Koska kumpikaan jälkimmäisistä olentoluokista ei ole niin suoranaisesti tekemisissä kuolevaisen edistymiseen tähtäävän ylösnousemussuunnitelman kanssa, esitellään heidät tässä yhteydessä lyhyesti ennen laajempaa, sekonafeihin keskittyvää esitystä. Sen paremmin tertiafit kuin omniafitkaan eivät teknisessä mielessä ole superuniversumien hoivaavia henkiä, vaikka molemmat palvelevatkin henkihoivaajina niiden piirissä.
28:1.1 (306.4) Nämä korkean aseman omaavat enkelit ovat superuniversumipäämajojen rekistereissä, ja paikallisluomuksissa tapahtuvasta palvelustaan huolimatta he ovat teknisesti kyseisten superuniversumipääkaupunkien asukkaita, sillä hehän eivät ole syntyisin paikallisuniversumeista. Tertiafit ovat Äärettömän Hengen lapsia, ja heidät personoidaan Paratiisissa tuhannen tertiafin ryhminä. Nämä jumalallista alkuperää olevat ja lähes korkeinta monipuolisuutta edustavat verrattomat olennot ovat Äärettömän Hengen antama lahja Jumalan Luoja-Pojille.
28:1.2 (306.5) Kun Mikaeleihin kuuluva Poika erkanee vanhempiensa Paratiisijärjestelmän piiristä ja kun hänet varustetaan lähtemään yllätyksiä tarjoaviin avaruuden universumitehtäviin, Ääretön Henki synnyttää näitä seuralaishenkiä tuhatjäsenisen ryhmän. Ja nämä majesteettiset tertiafit seuraavat tätä Luoja-Poikaa, kun hän ryhtyy ennalta arvaamattomaan yritykseen universumin organisoimiseksi.
28:1.3 (306.6) Universumin rakennustyön koko varhaisvaiheen ajan nämä tuhat tertiafia ovat ainoa Luoja-Pojan käytössä oleva persoonallinen henkilöstö. Pojan avustajina heille kertyy suunnaton määrä kokemusta noina kiehtovina aikoina, jolloin universumi pannaan kokoon ja jolloin suoritetaan muita astronomisia toimenpiteitä. He palvelevat Luoja-Pojan rinnalla paikallisuniversumin esikoisen, Kirkkaan Aamutähden, personoimispäivään saakka. Sen jälkeen tertiafit jättävät muodollisuuksien edellyttämät eroanomuksensa ja ne hyväksytään. Ja paikallisuniversumin syntyperäiseen enkelikuntaan kuuluvien ensimmäisten yhteisöjen ilmaantuessa he poistuvat paikallisuniversumin aktiivipalvelusta ja heistä tulee aikaisemmin palvelemansa Luoja-Pojan ja asianomaisen superuniversumin Päivien Muinaisten välisten yhteyksien hoitajia.
28:2.1 (307.1) Ääretön Henki luo omniafit yhdessä Seitsemän Korkeimman Toimeenpanijan kanssa, ja he ovat näiden samaisten Korkeimpien Toimeenpanijoiden yksinomaisia palvelijoita ja viestinviejiä. Omniafien työkenttään kuuluu suuruniversumi, ja Orvontonissa heidän yhteisönsä pitää päämajaansa Uversan pohjoisosassa, jossa he asuvat erityisenä hyväntahdon siirtokuntana. He eivät kuulu Uversan rekistereihin, eikä heitä ole kiinnitetty hallintoomme. He eivät myöskään suoranaisesti ole tekemisissä kuolevaisten edistymiseen tähtäävän ylösnousemusjärjestelmän kanssa.
28:2.2 (307.2) Omniafien tehtävät koostuvat yksinomaan siitä, että he valvovat superuniversumeja pitämällä silmämääränään Seitsemän Korkeimman Toimeenpanijan näkemyksen mukaisen hallinnollisen koordinaation etua. Oma Uversan omniafi-siirtokuntamme saa ohjeensa ainoastaan Orvontonin Korkeimmalta Toimeenpanijalta, jonka asemapaikka on paratiisisatelliittien uloimman kehän yhteisellä toimeenpanosfäärillä numero seitsemän, ja vain hänelle se esittää raporttinsa.
28:3.1 (307.3) Sekonafijoukot ovat kunkin superuniversumin päämajaan osoitettujen Heijastavien Henkien aikaansaamia. Näiden enkelten luomiseen seitsenjäsenisinä ryhminä liittyy tietty Paratiisiin reagoiva tekniikka. Kuhunkin seitsikkoon kuuluu aina yksi ensi asteen, kolme toisen asteen ja kolme kolmannen asteen sekonafia; he personoituvat aina täsmälleen tässä suhteessa. Kun seitsemän tällaista sekonafia luodaan, heistä yksi, ensimmäinen, liitetään Päivien Muinaisten palvelukseen. Mainitut kolme toisen asteen enkeliä liitetään superhallitukseen kuuluvien kolmen Paratiisista polveutuvan hallintopersoonallisuusryhmän yhteyteen: Jumalallisten Neuvonantajien, Viisauden Täydellistäjien ja Universaalisten Sensoreiden ryhmiin. Kolme kolmannen asteen enkeliä kiinnitetään superuniversumihallitsijoiden ylösnousemuksellisten kolminaistettujen työtovereiden — Voimallisten Sanansaattajien, Korkea-arvoisten sekä Nimettömien ja Numerottomien — palvelukseen.
28:3.2 (307.4) Nämä superuniversumien sekonafit ovat Heijastavien Henkien jälkeläisiä, ja siksi heijasteisuus kuuluukin luonnostaan heidän olemukseensa. He reagoivat heijasteisesti kaikkeen, mikä kuuluu jokaisen Kolmannesta Lähteestä ja Keskuksesta sekä Paratiisin Luoja-Pojasta polveutuvan luodun jokaiseen vaiheeseen, mutta he eivät välittömästi heijasta niitä olentoja ja entiteettejä, persoonallisia tai muita, jotka polveutuvat yksinomaan Ensimmäisestä Lähteestä ja Keskuksesta. Meillä on monia todisteita siitä, että Äärettömän Hengen universaalisen älyn yhteyspiirit ovat todellisia, mutta vaikkei meillä mitään muuta todistetta olisikaan, sekonafien heijastustoiminnat olisivat täysin riittävä osoitus Myötätoimijan infiniittisen mielen universaalisen läsnäolon todellisuudesta.
28:4.1 (307.5) Päivien Muinaisten palvelukseen osoitetut ensi asteen sekonafit ovat edellä mainittuja kolmiyhteisiä hallitsijoita palvelevia eläviä kuvastimia. Ajatelkaapa, mitä superuniversumin järjestelyjen kannalta merkitseekään se, että voi kääntyä ikään kuin elävän kuvastimen puoleen ja nähdä siinä ja kuulla sen kautta tuhannen tai sadantuhannen valovuoden päässä olevan toisen olennon selvät vastaukset ja reaktiot ja suoriutua tästä kaikesta silmänräpäyksessä ja erehtymättä. Muistiinmerkinnät ovat universumien johtamisen kannalta välttämättömiä, kaukotiedotuslähetykset ovat monikäyttöisiä, Yksinäisten ja muiden sanansaattajien työ on varsin hyödyllistä, mutta Päivien Muinaiset voivat asemapaikastaan asuttujen maailmojen ja Paratiisin puolitiessä, ihmisen ja Jumalan välissä, katsoa silmänräpäyksessä kumpaankin suuntaan, kuulla kummaltakin suunnalta ja tietää kumpaankin suuntaan.
28:4.2 (308.1) Tätä kykyä — kaiken mahdollisen kuulemiseen ja näkemiseen, jos niin voisi sanoa — voivat superuniversumeissa käyttää täysimittaisesti hyväkseen vain Päivien Muinaiset, ja hekin vain kukin omassa päämajamaailmassaan. Mutta sielläkin törmätään rajoituksiin: Uversasta käsin tällainen yhteydenpito rajoittuu Orvontonin maailmoihin ja universumeihin, ja vaikkei tämä sama heijastamismenetelmä toimikaan superuniversumien välillä, silti se pitää kunkin niistä läheisessä kosketuksessa keskusuniversumiin ja Paratiisiin. Seitsemän superhallitusta, vaikka ne ovatkin toisistaan erotettuja, heijastavat näin ollen täydellisesti niiden yläpuolella olevaa valtiutta ja suhtautuvat täysin myötätuntoisesti alapuolellaan olevien tarpeisiin ja ovat niistä täysin perillä.
28:4.3 (308.2) Siitä riippuen, minkäluontoisia ensiasteiset sekonafit syntyjään ovat, heidän huomataan omaavan taipumusta seitsemäntyyppiseen palveluun. Ja tähän sopii hyvin se, että tämän yhteisön ensimmäisen sarjan olennot omaavat luonnostaan kyvyn tulkita Hengen mieltä Päivien Muinaisille:
28:4.4 (308.3) 1. Myötätoimijan Ääni. Kussakin superuniversumissa ilmenee ensimmäisessä ensiasteisessa sekonafissa ja joka seitsemännessä myöhemmin luodussa tämän yhteisön jäsenessä korkeatasoista soveltuvuutta Äärettömän Hengen mielen ymmärtämiseen ja sen tulkitsemiseen Päivien Muinaisille ja heidän superhallituksissa palveleville työtovereilleen. Superuniversumien päämajojen kannalta tämä on erittäin suuriarvoista, sillä toisin kuin paikallisluomuksissa jumalallisine hoivaajineen, superhallituksen keskuksessa ei ole mitään Äärettömän Hengen erityispersonoitumaa. Niinpä nämä sekonafiäänet ovat varsin lähellä sellaista, että he olisivat Kolmannen Lähteen ja Keskuksen edustajia tällaisella pääkaupunkisfäärillä. Tosin siellä ovat seitsemän Heijastavaa Henkeä, mutta nämä sekonafijoukkojen äidit eivät heijasta yhtä täsmällisesti ja automaattisesti Myötätoimijaa kuin Seitsemää Valtiashenkeä.
28:4.5 (308.4) 2. Seitsemän Valtiashengen Ääni. Toinen ensi asteen sekonafi ja joka seitsemäs sen jälkeen luotu osoittavat taipumusta kuvastella Seitsemän Valtiashengen kollektiivista olemusta ja reaktioita. Vaikka kutakin Valtiashenkeä superuniversumin pääkaupungissa jo edustaakin joku sinne määrätyistä seitsemästä Heijastavasta Hengestä, on tällainen edustus yksilöllistä eikä kollektiivista. Kollektiivina he ovat läsnä vain heijastettuina. Sen vuoksi Valtiashenget ottavat mielihyvin vastaan näiden hyvinkin persoonallisten enkelien palvelukset, enkelien, jotka kuuluvat ensiasteisten sekonafien toiseen sarjaan ja ovat varsin päteviä edustamaan heitä Päivien Muinaisten edessä.
28:4.6 (308.5) 3. Luoja-Poikien Ääni. Äärettömällä Hengellä on täytynyt olla jotakin tekemistä Mikaelien yhteisöön kuuluvien Paratiisin-Poikien luomisen tai koulutuksen kanssa, sillä kolmannella ensimmäisen asteen sekonafilla, ja sen jälkeen tässä sarjassa joka seitsemännellä on ainutlaatuinen kyky heijastaa näiden Luoja-Poikien mieltä. Siinä tapauksessa, että Päivien Muinaiset haluaisivat tietää — todella tietää — Nebadonin Mikaelin mielipiteen jostakin pohdittavana olevasta asiasta, heidän ei tarvitse kutsua häntä avaruuden viestilinjoilla, vaan heidän tarvitsee vain kutsua luokseen Nebadonin Äänten Päällikkö, joka pyynnöstä esittelee rekisterissä olevan Mikaelin sekonafin, ja samalla hetkellä ja siinä paikassa Päivien Muinaiset kuulevat Nebadonin Mestari-Pojan äänen.
28:4.7 (309.1) Mikään muu Poikien luokka ei ole tällä tavoin ”heijastettavissa”, eikä mikään muu enkeliyhteisö pysty näin toimimaan. Emme täysin ymmärrä, miten tämä saadaan aikaan, ja epäilemme suuresti, ymmärtävätkö Luoja-Pojat sitä täysin itsekään. Mutta varmuudella tiedämme vain, että se toimii. Ja sen me myös tiedämme, että se toimii ehdottoman hyväksyttävällä tavalla, sillä Uversan koko historiassa sekonafiäänet eivät ole koskaan suorituksissaan erehtyneet.
28:4.8 (309.2) Nyt alatte aavistuksenomaisesti ymmärtää jotakin tavasta, jolla jumalallisuus sulkee sisäänsä ajallisen avaruuden ja hallitsee avaruuden ajallisuutta. Luotte nyt ensimmäisiä ohikiitäviä silmäyksiä ikuisuuden syklin tekniikkaan, joka tällä hetkellä on eriytynyttä, jotta se auttaisi ajallisuuden lapsia suoriutumaan tehtävistään avaruuden vaikeat esteet voittaen. Ja nämä ilmiöt kuuluvat lisänä Heijastavien Henkien vakiintuneeseen universumitekniikkaan.
28:4.9 (309.3) Vaikka näyttää siltä ikään kuin Päivien Muinaiset olisivat vailla yläpuolellaan olevien Valtiashenkien ja alapuolellaan olevien Luoja-Poikien henkilökohtaista läsnäoloa, heidän määräysvallassaan on kuitenkin eläviä olentoja, jotka on viritetty heijastavaa täydellisyyttä ja äärimmäistä täsmällisyyttä edustaviin kosmisiin mekanismeihin. Ja näin he pääsevät osallisiksi kaikkien niiden ylevien olentojen heijasteisesta läsnäolosta, joiden henkilökohtaisesta paikallaolosta he eivät pääse nauttimaan. Näillä ja muilla — teille tuntemattomilla — tavoilla Jumala on potentiaalisesti läsnä superuniversumien päämajoissa.
28:4.10 (309.4) Päivien Muinaiset pääsevät täydellisesti perille Isän tahdosta rinnastamalla ylhäältä tulevan Hengen äänivälähdyksen ja alhaalta tulevat Mikaelien äänivälähdykset. Tällä tavoin he pystyvät erehtymättömän varmasti saamaan selville, mikä on Isän tahto paikallisuniversumien hallintoasioiden osalta. Mutta päätelläkseen, mikä on Jumalten joukossa yhden tahto, sen tiedon pohjalta, jonka he ovat saaneet kahdelta muulta, kolmen Päivien Muinaisen pitää toimia yhdessä, sillä kaksi ei kykenisi saamaan vastausta selville. Ja tästä syystä, vaikkei muita syitä olisikaan, superuniversumeja johtaa aina kolme Päivien Muinaista, ei yksi eikä edes kaksi.
28:4.11 (309.5) 4. Enkelijoukkojen Ääni. Neljäs ensi asteen sekonafi ja hänen jälkeensä joka seitsemäs osoittautuvat enkeleiksi, jotka ovat erityisen herkkiä kaikkien enkeliluokkien näkemyksille — ylhäällä olevat supernafit ja alhaalla olevat serafit mukaan luettuina. Näin minkä tahansa komentavan tai valvovan enkelin mielipide on yhdessä hetkessä saatavilla Päivien Muinaisten minkä tahansa neuvoston pohdittavaksi. Teidän maailmassanne ei koskaan kulu päivääkään, etteikö Urantian serafipäällikön tietoisuuteen tulisi tapausta heijasteisesta näkemyksensiirrosta eli siitä, että Uversasta on jotakin tarkoitusta varten turvauduttu häneen; mutta ellei hän ole siitä Yksinäisen Sanansaattajan kautta saanut ennakolta tietoa, hän jää täysin tietämättömäksi siitä, mitä kaivataan ja miten se saadaan. Nämä ajallisuuden hoivaavat henget toimittavat lakkaamatta tämänkaltaista tiedostamatonta — ja siksi varmasti puolueetonta — todistusaineistoa siitä loputtomasta asiamäärästä, joka vaatii osakseen Päivien Muinaisten ja heidän työtovereidensa huomiota ja edellyttää heidän neuvojaan.
28:4.12 (309.6) 5. Kaukoviestintälähetysten Vastaanottajat. On olemassa sellainen kaukoviestintäsanomien erityislaji, että vain nämä ensiasteiset sekonafit ottavat niitä vastaan. Vaikkeivät he ole Uversan vakinaisia kaukoviestittäjiä, he ja heijastavien äänien enkelit työskentelevät yhdessä synkronoidakseen Päivien Muinaisten heijastusvision maailmankaikkeuden vakiintuneiden viestityspiirien kautta saapuvien tiettyjen ajankohtaisten viestien kanssa. Kaukoviestintälähetysten vastaanottajat ovat viidettä sarjaa eli viidenneksi luotu ensiasteen sekonafi ja tämän jälkeen luoduista aina joka seitsemäs.
28:4.13 (310.1) 6. Kuljetuspersoonallisuudet. Nämä ovat niitä sekonafeja, jotka kuljettavat ajallisuuden pyhiinvaeltajat superuniversumien päämajamaailmoista Havonan ulkokehälle. He muodostavat superuniversumien kuljetusjoukot, jotka operoivat sisäänpäin, Paratiisiin, ja ulospäin, omien sektoreidensa maailmoihin. Tähän joukkokuntaan kuuluu kuudes ensiasteinen sekonafi, ja sen jälkeen luoduista joka seitsemäs.
28:4.14 (310.2) 7. Varajoukko. Hyvin suurta sekonafien ryhmää eli ensimmäisen asteen seitsemättä sarjaa, pidetään reservissä määrittelemättömiä tehtäviä ja maailmojen hätätilatehtäviä varten. Koskeivät he ole kovinkaan erikoistuneita, he voivat kokolailla hyvin toimia erilaisten kumppaniensa sijaisina missä ominaisuudessa tahansa. Mutta tämänlaatuisiin erityistoimiin ryhdytään vain hätätapauksissa. Heidän tavanomaisiin tehtäviinsä kuuluu niiden yleisluontoisten superuniversumivelvollisuuksien suorittaminen, jotka eivät kuulu erityistehtäviin asetettujen enkeleiden toimialaan.
28:5.1 (310.3) Toisasteisten sekonafien yhteisöön kuuluvat eivät ole yhtään sen vähemmän heijastavia kuin heidän ensiasteiset toverinsa. Se, että heidät on luokiteltu ensimmäiseen, toiseen ja kolmanteen asteeseen, ei sekonafien tapauksessa merkitse aseman tai toiminnan eriarvoisuutta, vaan se ilmoittaa vain menettelyjärjestyksen. Toiminnoissaan kaikki kolme ryhmää tuovat esille yhtäläisiä ominaisuuksia.
28:5.2 (310.4) Toisen asteen sekonafien seitsemän heijastavaa tyyppiä osoitetaan Päivien Muinaisten suhteen rinnakkaisten Kolminaisuudesta polveutuvien työtovereiden palvelukseen seuraavalla tavalla:
28:5.3 (310.5) Viisauden Täydellistäjien palvelukseen: Viisauden Äänet, Filosofian Sielut ja Sielujen Liitot.
28:5.4 (310.6) Jumalallisten Neuvonantajien palvelukseen: Neuvon Sydämet, Olemassaolon Ilot ja Palvelun Tyydytykset.
28:5.5 (310.7) Universaalisten Sensoreiden palvelukseen: Henkientunnistajat.
28:5.6 (310.8) Ensiasteisen yhteisön tavoin tämäkin ryhmä luodaan sarjoittain; toisin sanoen ensiksi syntyi Viisauden Ääni, ja seitsemäs sen jälkeen syntynyt oli taas samanlainen, ja sama pätee näiden heijastavien enkeleiden kuuteen muuhunkin tyyppiin.
28:5.7 (310.9) 1. Viisauden Ääni. Jotkut puheena olevista sekonafeista ovat pysyvässä yhteydessä Paratiisin eläviin kirjastoihin, ensi asteen supernafeihin kuuluviin tiedonvarjelijoihin. Erikoistuneessa heijastuspalvelussaan Viisauden Äänet ovat eläviä, ajan tasalla olevia, täydellisiä ja kaikin puolin luotettavia universumien universumin koordinoidun viisauden keskittymiä ja kohdentumia. Superuniversumien pääyhteyspiireillä välittyvän lähes loputtoman tietomäärän suhteen nämä verrattomat olennot ovat sillä tavoin eritteleviä ja valikoivia, siinä mielessä herkkiä, että he pystyvät erottelemaan ja vastaanottamaan olennaisimman viisauden ja toimittamaan erehtymättömästi nämä hengentoiminnan helmet ylemmilleen, Viisauden Täydellistäjille. Ja he toimivat niin, että Viisauden Täydellistäjät eivät vain kuule tämän viisauden aktuaalisia ja alkuperäisiä ilmentymiä, vaan he myös heijasteisesti näkevät juuri ne ylhäistä tai alempaa alkuperää olevat olennot, joiden lausumia ne ovat.
28:5.8 (310.10) Kirjoitettu on: ”Jos joltakulta puuttuu viisautta, niin hän sitä pyytäköön.” Milloin Uversassa on tarpeen tehdä viisaita päätöksiä superuniversumihallituksen monimutkaisissa tehtävissä esiintyvissä hämmentävissä tilanteissa, kun saatavilla pitäisi olla sekä täydellisyyttä edustavaa että käytäntöön soveltuvaa viisautta, Viisauden Täydellistäjät kutsuvat koolle kokonaisen patteriston Viisauden Ääniä, ja omalle yhteisölleen tyypillistä täydellistä taitavuutta osoittaen he virittävät ja suuntaavat mainittuja, universumien universumiin sisältyvän, mieleen kytkeytyvän ja kiertävän viisauden eläviä vastaanottimia niin, että näistä sekonafiäänistä tuossa tuokiossa kumpuaa jumalallisuutta olevan viisauden virta yläpuolella olevasta universumista ja käytännöllisyyttä edustavan viisauden tulva alapuolella olevien universumien korkeammista mielistä.
28:5.9 (311.1) Mikäli näiden viisauden kahden version sopusointuunsaattamisessa ilmenee epäselvyyttä, vedotaan välittömästi Jumalallisiin Neuvonantajiin, jotka yhdessä hetkessä tekevät päätöksen toimintatapojen oikeasta yhdistämisestä. Kun on vähänkin epäilystä sellaisista maailmoista tulevan aineiston autenttisuuden suhteen, joissa kapina on ollut vallalla, vedotaan Sensoreihin, jotka Henkientunnistajineen kykenevät yhdessä tuokiossa määrittelemään, ”minkälaatuinen henki” elähdytti neuvojaa. Näin aikakautinen viisaus ja tämän hetken tieto ovat avoimen kirjan tavoin aina Päivien Muinaisten edessä heidän hyväntahtoisen katseensa alla.
28:5.10 (311.2) Voit vain aavistuksenomaisesti tajuta, mitä tämä kaikki merkitsee superuniversumihallitusten johtamisesta vastuussa oleville. Näiden toimintojen suunnattomuutta ja kaikenkattavuutta ei finiittisen olennon käsityskyky juurikaan tavoita. Seistessäsi, kuten minä olen monet kerrat seissyt, Uversan viisaudentemppelin erityisissä vastaanottokamareissa ja nähdessäsi, miten tämä kaikki aktuaalisesti toimii, liikutut jumalointiin saakka siitä, miten täydellistä ja toimintavarmaa monimutkainen universumien planeettainvälinen viestintä on. Osoitat kunnioitusta niiden Jumalten jumalalliselle viisaudelle ja hyvyydelle, jotka laativat suunnitelmia ja toteuttavat ne näin suurenmoisin menetelmin. Ja tämä kaikki tapahtuu tosiasiassa täsmälleen niin kuin olen sen kuvaillut.
28:5.11 (311.3) 2. Filosofian Sielu. Myös näitä suurenmoisia opettajia kiinnitetään Viisauden Täydellistäjien palvelukseen, ja aina milloin heitä ei suunnata toisaalle, he ovat pysyvästi Paratiisin Filosofian Mestareihin kohdentuneita ja näiden suhteen synkroniassa. Kuvittele astuvasi ikään kuin suunnattoman suuren elävän peilin eteen, mutta sen sijaan, että katselisit omaa finiittisen ja aineellisen minuutesi kuvajaista, näkisitkin edessäsi jumalallisen viisauden ja Paratiisin filosofian heijastuman. Ja mikäli halutaan ”ruumiillistaa” tämä täydellinen filosofia, laimentaa sitä, jotta se soveltuu vähäisempien maailmojen vaatimattomien ihmisten käyttöön ja heidän omaksuttavakseen, näiden elävien kuvastimien tarvitsee vain kääntää katseensa alaspäin heijastaakseen jonkin toisen maailman tai universumin normeja ja tarpeita.
28:5.12 (311.4) Juuri tällaisin menetelmin Viisauden Täydellistäjät muokkaavat päätökset ja suositukset tarkasteltavina olevien ihmisten ja maailmojen todellisia tarpeita ja kulloistakin statusta vastaaviksi. Ja he toimivat aina yksissä neuvoin Jumalallisten Neuvonantajien ja Universaalisten Sensoreiden kanssa. Mutta näiden toimintojen ylevä täysipainoisuus ylittää jopa minunkin käsityskykyni.
28:5.13 (311.5) 3. Sielujen Liitto. Nämä eettisiin suhteisiin kuuluvien ihanteiden ja näiden suhteiden kulloisenkin tilan heijastajat tekevät Viisauden Täydellistäjien palvelukseen kiinnitetystä kolmiyhteisestä henkilöstöstä täysimääräisen. Universumien kaikista niistä ongelmista, joiden ratkaisu edellyttää kokemuksen ja soveltuvuuden tuoman viisauden käyttämistä, eivät mitkään ole älyllisten olentojen välisistä suhteista ja keskinäisistä yhdistymistä juontuvia tärkeämpiä. Olipa kysymys ihmisten välisistä yhteenliittymistä kaupan ja liike-elämän, ystävyyden ja avioliiton puitteissa tai enkeliarmeijoiden välisistä yhteyksistä, niissä ilmenee jatkuvasti pientä kitkaa, vähäisiä väärinkäsityksiä, jotka ovat liian mitättömiä herättämään edes sovittelijoiden huomiota, mutta tarpeeksi ärsyttäviä ja häiritseviä haitatakseen universumin sujuvaa toimintaa siinä tapauksessa, että niiden sallitaan kertautua ja jatkua. Niinpä Viisauden Täydellistäjät antavatkin oman yhteisönsä viisaan kokemuksen koko superuniversumin käyttöön ”sovitteluöljyksi”. Kaikessa tässä työssä näitä superuniversumien viisaita miehiä avustavat taitavasti heidän heijastavat työtoverinsa, Sielujen Liitot, jotka tuovat saataville ajankohtaista tietoa universumin tilasta ja samanaikaisesti heijastavat paratiisillista ihannetta siitä, miten nämä hämmentävät ongelmat parhaiten selvitettäisiin. Ellei näitä sekonafeja erityisesti suunnata muuanne, he pysyvät heijastusyhteydessä Paratiisissa oleviin etiikantulkitsijoihin.
28:5.14 (312.1) Kysymys on enkeleistä, jotka vaalivat ja edistävät kaikkea Orvontonin puitteissa harjoitettavaa ryhmätyötä. Yksi tärkeimmistä kuolevaisena kokemanne elämänvaiheen aikana opittavista läksyistä on ryhmätyö. Täydellisyyden sfäärejä kansoittavat ne, jotka ovat oppineet tämän taidon työskennellä yhdessä muiden olentojen kanssa. Harvalukuiset ovat ne velvollisuudet, jotka maailmankaikkeudessa osoitetaan yksinäisen palvelijan suoritettaviksi. Mitä ylemmäs nouset, sitä yksinäisemmäksi tunnet itsesi, aina kun olet väliaikaisesti ilman kumppaniesi seuraa.
28:5.15 (312.2) 4. Neuvon Sydän. Tämä on ensimmäinen ryhmä tässä käsitellyistä Jumalallisten Neuvonantajien valvontaan asetettavista heijastavista suojelushengistä. Tähän tyyppiin kuuluvilla sekonafeilla on hallussaan avaruuden tosiasiat, sillä he valitsevat tällaisen tietoaineiston ajallisuuden yhteyspiireiltä. He heijastavat erityisesti tiedonkoordinoijasupernafeja, mutta he heijastavat valikoiden myös kaikkien olentojen neuvoja, olivatpa nämä korkeassa tai vähäisessä asemassa. Aina kun Jumalallisten Neuvonantajien puoleen käännytään tärkeitten neuvojen tai päätösten saamiseksi, nämä pyytävät heti luokseen ryhmän Neuvon Sydämiä, ja tuossa tuokiossa annetaan päätös, jossa tosiasiallisesti ruumiillistuu koko superuniversumin pätevimpien mielten yhteen sovitettu viisaus ja neuvo. Ja se on kaikilta puoliltaan tarkastettu ja tarkistettu Havonan ja jopa Paratiisin ylevien mielten tuottaman neuvon valossa.
28:5.16 (312.3) 5. Olemassaolon Ilo. Nämä olennot ovat luonnostaan heijasteisesti viritetyt sopusointua valvoviin supernafeihin ylhäällä ja tiettyihin serafeihin alhaalla, mutta on vaikea selittää, mitä täsmällisesti sanottuna tämän kiinnostavan ryhmän jäsenet todellisuudessa tekevät. Heidän pääasialliset toimintansa kohdistuvat ilontuntemusten edistämiseen enkelijoukkojen eri yhteisöjen ja alempien tahdollisten luotujen keskuudessa. Jumalalliset Neuvonantajat, joiden palvelukseen heidät on kiinnitetty, käyttävät heitä harvoin minkään nimenomaisen ilonaiheen etsimiseen. Yleisemmällä tasolla ja yhteistyössä vaihtelunohjaajien kanssa he toimivat ilon selvittelypisteinä, jotka pyrkivät kohottamaan elinpiirien mielihyväntuntemuksia, samalla kun he yrittävät parantaa huumorin makusuuntaa, kehittää kuolevaisten ja enkelien keskuudessa superhuumoria. He pyrkivät osoittamaan, että vapaatahtoiseen olemassaoloon kuuluu luonnostaan ilo, joka on riippumatonta kaikista ulkopuolisista vaikutteista; ja he ovat oikeassa, vaikka he kohtaavatkin suuria vaikeuksia teroittaessaan tätä totuutta alkukantaisten ihmisten mieleen. Korkeammat henkipersoonallisuudet ja enkelit reagoivat nopeammin näihin kasvatusponnistuksiin.
28:5.17 (312.4) 6. Palvelun Tyydytys. Nämä enkelit heijastavat aivan erityisesti Paratiisissa toimivien käytöksenohjaajien asennetta; ja toimimalla paljolti samoin kuin Olemassaolon Ilot he pyrkivät lisäämään palvelemisen arvoa ja enentämään siitä saatavia tyydytyksentunteita. He ovat tehneet paljon selvittääkseen sitä, miten epäitsekkääseen palveluun sisältyy vastaisuudessa saatavia palkintoja, palveluun, joka tähtää totuuden valtakunnan laajentamiseen.
28:5.18 (312.5) Jumalalliset Neuvonantajat, joiden palvelukseen tämä olentoluokka on kiinnitetty, käyttävät sen jäseniä heijastamaan maailmasta toiseen tietoa siunauksista, jotka ovat saatavissa hengellisestä palvelemisesta. Ja käyttämällä hyväksi parhaitten saavuttamia tuloksia keskinkertaisia innostaakseen ja rohkaistakseen nämä sekonafit antavat suunnattoman panoksen siihen, että antaumuksellinen palvelu on superuniversumeissa laadukasta. Veljellisen kilpailun henkeä käytetään tehokkaasti hyödyksi levittämällä jokaiseen maailmaan tietoa, joka kertoo, mitä muut, eritoten parhaat, tekevät. Virkistävää ja tervettä kilpailua edistetään jopa serafijoukkojen keskuudessa.
28:5.19 (313.1) 7. Henkientunnistaja. Erityinen yhteys vallitsee toisen havonakehän neuvonantajien ja neuvojien sekä nyt esillä olevien heijastavien enkelien välillä. He ovat ainoat Universaalisten Sensoreiden palvelukseen asetetut sekonafit, mutta he ovat todennäköisesti kaikista tovereistaan ainutlaatuisimmin erikoistuneita. Välittämättä siitä, mikä on kulloisenkin tiedon lähde tai kanava tai siitä, miten vähäistä on käsillä oleva todistusaineisto, kun se alistetaan näiden tunnistajien heijasteisesti tutkittavaksi, he ilmoittavat meille samassa hetkessä, mikä on tutkittavan kohteen todellinen motiivi, tosiasiallinen tarkoitusperä ja kohteen alkuperän todellinen olemus. Minua ihmetyttää näiden enkeleiden suurenmoinen toiminta, enkeleiden, jotka näin erehtymättömästi heijastavat jokaisen tutkittavan yksilön todellisen moraalisen ja hengellisen luonteen.
28:5.20 (313.2) Henkientunnistajat suorittavat nämä monimutkaiset palvelukset myötäsyntyisen ”hengellisen ymmärryksen” avulla, mikäli sallitte minun käyttää tällaisia sanoja koettaessani välittää ihmismielelle ajatuksen, että nämä heijastavat enkelit näin toimiessaan toimivat intuitiivisesti, luonnostaan ja erehtymättä. Kun Universaaliset Sensorit katselevat näitä esityksiä, he ovat kasvokkain heijastetun yksilön alastoman sielun kanssa; ja juuri tämä luonnehdinnan täsmällisyys ja täydellisyys selittää osaltaan, miksi Sensorit kykenevät aina toimimaan niin oikeudenmukaisesti oikeamielisinä tuomareina. Tunnistajat ovat aina Sensorien seurassa jokaisella Uversasta muualle suuntautuvalla tehtäväkäynnillä, ja he ovat aivan yhtä pystyviä ulkona avaruudessa kuin he ovat omassa Uversan päämajassaan.
28:5.21 (313.3) Vakuutan teille, että kaikki nämä henkimaailman tapahtumat ovat todellisia, että ne tapahtuvat vakiintuneiden käytäntöjen mukaisesti ja sopusoinnussa universaalisten toimipiirien muuttumattomien lakien kanssa. Jokaiseen vasta luotuun luokkaan kuuluvat olennot heijastuvat heti elämän henkäyksen saatuaan välittömästi korkeuksissa; elävä luonnehdinta luodun olemuksesta ja potentiaalista toimitetaan salamana superuniversumin päämajaan. Tunnistajien välityksellä saatetaan näin Sensoreiden tietoon tarkasti se, ”minkälainen henki” on syntynyt avaruuden maailmoissa.
28:5.22 (313.4) Samoin on myös kuolevaisen ihmisen laita: Salvingtonin Äiti-Henki tuntee sinut läpikotaisin, sillä maailmasi Pyhä Henki ”tutkii kaikki olevaiset”, ja mitä ikinä jumalallinen Henki sinusta tietää, se on välittömästi käytettävissä, silloin kun tunnistajasekonafit Hengen kanssa heijastavat sitä tietoa, jonka Henki sinusta omaa. On kuitenkin mainittava, että Isän osasten tieto ja suunnitelmat eivät ole heijastettavissa. Tunnistajat voivat heijastaa ja he myös heijastavat Suuntaajien läsnäolon (ja Sensorit julistavat nämä jumalallisiksi), mutta he eivät pysty tulkitsemaan Salaperäisten Opastajien mielellisyyden sisältöä.
28:6.1 (313.5) Tovereidensa tavoin nämäkin enkelit luodaan sarjoina ja seitsemänä heijastavana tyyppinä, mutta näitä tyyppejä ei määrätä superuniversumien hallintopersoonallisuuksien erilliseen palveluun yksittäin. Kaikki kolmannen asteen sekonafit on kollektiivina asetettu Perillepääsyn Kolminaistettujen Poikien palvelukseen, ja nämä ylösnousemukselliset pojat käyttävät heitä vaihtovuoroisesti; toisin sanoen Voimalliset Sanansaattajat voivat käyttää ja myös käyttävät mitä tahansa kolmannen asteen tyyppiä, ja samoin tekevät heidän vertaisensa: Korkea-arvoiset sekä Nimettömät ja Numerottomat. Nämä kolmannen asteen sekonafien seitsemän tyyppiä ovat:
28:6.2 (314.1) 1. Syntyperien Merkitys. Superuniversumihallitukseen kuuluville ylösnousemuksellisille Kolminaistetuille Pojille on uskottu vastuu kaikkien niiden kysymysten käsittelemisestä, jotka juontuvat minkä tahansa yksilön, rodun tai maailman alkuperästä. Ja alkuperän merkitys on tärkein kysymys kaikissa suunnitelmissamme, jotka tähtäävät maailman elävien luotujen kosmiseen edistämiseen. Kaikki olentojen väliset suhteet ja etiikan soveltaminen versovat alkuperän pohjimmaisista tosiasioista. Alkuperä on perustana sille, miten Jumalat reagoivat suhteisiin, jotka heillä on luotuihin. Myötätoimija ”ottaa ihmisen osalta huomioon sen, millä muotoa hän syntyi”.
28:6.3 (314.2) Taivaasta laskeutuvien korkeampien olentojen kohdalla syntyperä on pelkästään todettava tosiseikka, mutta ylösnousemusolentojen kohdalla — enkelten alemmat luokat mukaan lukien — alkuperän luonne ja siihen liittyvät seikat eivät aina ole näin selvät, vaikka ne ovat miltei kaikissa universumin asioiden käänteissä yhtälailla elintärkeitä. Tämän vuoksi on arvokasta, että käytettävissämme on sarja heijastavia sekonafeja, jotka pystyvät hetkessä esittämään kaiken tarpeellisen tiedon kunkin olennon polveutumisesta, olipa hän keskusuniversumissa tai koko superuniversumitoimipiirin missä kolkassa tahansa.
28:6.4 (314.3) Syntyperän Merkitykset ovat seitsemää superuniversumia asuttavien valtavien olentojoukkojen — ihmisten, enkelten ja muiden — eläviä, käyttövalmiita sukuselvityksiä. Heillä on pysyvä valmius toimittaa ylemmilleen ajan tasalla oleva, tyhjentävä ja luotettava arvio oman superuniversuminsa jokaisen maailman jokaisen yksilön sukutaustasta ja kulloisestakin tosiasiallisesta statuksesta; ja tulos, johon he hallussaan olevan tietoaineiston perusteella päätyvät, on aina minuutilleen ajan tasalla.
28:6.5 (314.4) 2. Armon Muisti. Nämä ovat tosia, täysimääräisiä ja tyhjentäviä eläviä muistiinmerkintöjä Äärettömän Hengen välikäsien hellin hoivatoimin yksilöille ja ihmissukukunnille osoitetusta armosta täytettäessä tehtävää, jonka mukaan vanhurskautta ilmentävä oikeus on sovitettava maailmojen statusta vastaavaksi, sellaisena kuin se ilmenee Syntyperän Merkitysten esittämissä kuvauksissa. Armon Muisti paljastaa armon lasten moraalisen velan — heidän hengelliset vastattavansa — punnittavaksi heidän varojaan vastaan, jotka koostuvat Jumalan Poikien asettamista pelastavista varannoista. Paljastaessaan, että on olemassa Isän edeltäkäsin myöntämä armo, Jumalan Pojat asettavat sen välttämättömän luoton, jonka tarkoituksena on varmistaa kaikkien eloonjääminen. Ja sitten, sen mukaan mitä Syntyperän Merkitykset yksilöstä paljastavat, asetetaan armoluotto jokaisen järjellisen luodun eloonjäämistä varten, luotto, joka on määrältään ylenpalttinen, luotto, joka on laupeutensa osalta niin laaja, että se riittää takaamaan jokaisen sellaisen sielun pelastumisen, joka todella halajaa päästä jumalalliseksi kansalaiseksi.
28:6.6 (314.5) Armon Muisti on elävä koetase, aina ajan tasalla oleva tiliote tilistäsi, ja tilinpitäjinä ovat maailmojen yliluonnolliset voimat. Kysymyksessä ovat ne elävät, armon jakamista koskevat muistiinmerkinnät, jotka luetaan todistusaineistona Uversan oikeusistuimille, silloin kun kunkin yksilön oikeus päättymättömään elämään ratkaistaan, kun ”valtaistuimet pystytetään ja Päivien Muinaiset istuvat valtaistuimella. Uversan kaukoviestimet puhuvat ja ne tulevat ilmoille heidän edestään; tuhannet tuhansien jälkeen palvelevat heitä, ja kymmenentuhatta kertaa kymmenentuhatta seisoo heidän edessään. Tuomion hetki on koittanut ja kirjat avataan.” Ja kirjat, jotka tuona valtavana hetkenä avataan, ovat superuniversumien kolmannen asteen sekonafien elävät muistiinmerkinnät. Formaaliset muistiinmerkinnät ovat arkistossa vahvistamassa tarpeen vaatiessa Armon Muistien esittämän todistusaineiston.
28:6.7 (314.6) Armon Muistin pitää osoittaa, että Jumalan Poikien asettama pelastava luotto on täysin ja kuuliaisesti maksettu Kolmannen Lähteen ja Keskuksen kärsivällisten persoonallisuuksien rakastavana hoivana. Mutta kun armo ammennetaan tyhjiin, kun siitä kertova ”muisti” todistaa sen ehtymisestä, silloin puhuu oikeus ja vallitsee oikeamielisyys. Sillä armo ei ole tarkoitettu tyrkytettäväksi niille, jotka sitä halveksivat; armo ei ole lahja, jonka ajallisuuden itsepintaiset kapinalliset saavat tallatakseen sen jalkojensa alle. Kuitenkin, vaikka armo näin on kallisarvoista ja kalliisti annettua, henkilökohtaiset luotonnosto-oikeutesi ylittävät aina suuresti kykysi varannon tyhjentämiseen, jos tarkoitusperäsi ovat vilpittömät ja jos sydämesi on puhdas.
28:6.8 (315.1) Armon heijastajat ovat kolmannen asteen työtovereineen mukana lukuisissa superuniversumien palvelutehtävissä, joihin kuuluu myös ylösnousemusluotujen opettaminen. Syntyperän Merkitykset opettavat näitä taivasmatkalaisia muun muassa soveltamaan hengen etiikkaa, ja tämän koulutuksen jälkeen Armon Muistit opettavat heitä olemaan aidosti armeliaita. Vaikka armon jakamisessa käytetyt hengelliset menetelmät käyvätkin ymmärryksesi yli, tulisi sinun jo nyt käsittää, että laupeus on ominaisuus, joka kasvaa. Sinun olisi käsitettävä, että olemalla ensiksi oikeudenmukainen, sitten kohtuullinen, seuraavaksi pitkämielinen ja sitten hyväntahtoinen, olet saava suuren palkkion henkilökohtaisen tyydytyksentunteen muodossa. Ja sitten, jos tältä pohjalta niin päätät ja jos sydämesi on siinä mukana, voit astua seuraavan askelen ja osoittaa aidosti laupeutta; mutta laupeutta et voi osoittaa sinänsä ja sellaisenaan. Mainitut välivaiheet on käytävä läpi, sillä muutoin ei mitään aitoa armoa voi olla. Holhoavuutta, alentuvaisuutta tai hyväntekeväisyyttä — jopa sääliä — voi olla, muttei armoa. Todellinen laupeus tulee vasta seuraavien, armoa edeltävien ilmiöitten, kauniina huipentumana: ryhmänsisäinen yhteisymmärrys, keskinäinen arvonanto, veljellinen yhteenkuuluvuus, hengellinen yhteys ja jumalallinen harmonia.
28:6.9 (315.2) 3. Ajan Tärkeys. Aika on kaikille tahdollisille luoduille suotu universaalinen anti; se on se ”yksi leiviskä”, joka on uskottu kaikkien älyllisten olentojen huostaan. Teillä kaikilla on aika, jonka kuluessa voitte varmistaa eloonjäämisenne. Ja vasta kun aika haudataan välinpitämättömyyteen, on se kohtalokkaasti tuhlattu, eli kun jätätte sen käyttämättä niin, että varmistaisitte sielunne eloonjäämisen. Ajan täysimpään mahdolliseen mittaansa hyväksikäyttämisen laiminlyöminen ei vielä aiheuta kohtalokkaita seuraamuksia; se vain viivästyttää ajallisuuden pyhiinvaeltajaa hänen taivasmatkallaan. Jos eloonjääminen saavutetaan, kaikki muut menetykset ovat korjattavissa.
28:6.10 (315.3) Luottamustehtäviä jaettaessa Ajan Tärkeyksien neuvot ovat korvaamattomia. Aika on elintärkeä tekijä kaikessa, mikä on Havonan ja Paratiisin tällä puolen. Viimeisellä tuomiolla, Päivien Muinaisten edessä, aika on eräs todistusaineiston osatekijä. Ajan Tärkeyksien on aina esitettävä todiste, joka osoittaa, että jokaisella vastaajalla on ollut yltä kyllin aikaa päätöstensä tekemiseen ja valinnan suorittamiseen.
28:6.11 (315.4) Nämä ajan arvioijat ovat myös profetoimisen salaisuus. He kuvastavat aikatekijää, joka vaaditaan minkä tahansa hankkeen loppuunsaattamiseen, ja ajan osoittimina he ovat aivan yhtä luotettavia kuin muiden elollismuotojen frandalankit ja kronoldekit. Jumalat näkevät ennakolta; ja näin ollen he tietävät ennakolta, mutta ajallisten universumien ylösnousemuksellisten viranomaisten on kysyttävä neuvoa Ajan Tärkeyksiltä kyetäkseen ennustamaan tulevia tapahtumia.
28:6.12 (315.5) Kohtaatte näitä olentoja ensi kerran mansiomaailmoissa, ja he ohjaavat teitä käyttämään ”ajaksi” kutsumaanne hyödyllisesti, sekä sen positiivisessa käytössä eli työssä että sen negatiivisessa hyödyntämisessä eli levossa. Kummatkin ajankäyttötavat ovat tärkeitä.
28:6.13 (315.6) 4. Luottamuksen Juhlallisuus. Luottamus on tahdollisten olentojen ratkaisevan tärkeä testi. Luotettavuus on itsensähallitsemisen, luonteenlujuuden, todellinen mitta. Nämä sekonafit täyttävät kahta tarkoitusta supeurniversumien asiainhoidon puitteissa: He välittävät kaikille tahdollisille olennoille kuvan siitä, mitä ovat velvollisuudentunto, pyhyydentunto ja luottamuksen juhlallisuus. Samalla he erehtymättömän tarkasti heijastavat hallitseville vastuullisille jokaisen luottamustehtävään ehdolla olevan luotettavuuden.
28:6.14 (316.1) Urantialla te yritätte irvokkaalla tavalla päästä perille ihmisten luonteesta ja arvioida heidän erityiskykyjään, mutta Uversassa me tosiasiallisesti teemme sellaista niin, että se on täydellistä. Nämä sekonafit punnitsevat luotettavuuden elävissä, erehtymättömän luonteenarvioinnin vaakakupeissa, ja kun he ovat katsoneet sinuun, meidän tarvitsee vain katsoa heitä tietääksemme, missä määrin kykysi vastuun kantamiseen, luottamustehtävien suorittamiseen ja tehtävien täyttämiseen on rajoittunutta. Taseen toiselle puolelle merkitään varoiksi luotettavuutesi ja toiselle puolelle kirjataan yhtä selvästi veloiksi mahdolliset laiminlyönnit tai petokset.
28:6.15 (316.2) Ylempienne suunnitelmana on auttaa teitä eteenpäin osoittamalla teille kerta kerralta suurempaa luottamusta, sitä mukaa kuin luonteenne on kyllin kehittynyt kyetäksenne menestyksellisesti kantamaan nämä lisätyt vastuut, mutta yksilön ylikuormittaminen on omiaan vain kerjäämään onnettomuutta ja varmistamaan lopputulokseksi pettymyksen. Ja jotta vältyttäisiin siltä virheeltä, että ihmiselle tai enkelille annetaan vastuuta ennenaikaisesti, käytetään hyväksi näiden ajallisuudessa ja avaruudessa olevien yksilöiden luotettavuuden erehtymättömien arvioijien palveluja. Korkea-arvoisilla on aina seurassaan näitä sekonafeja, ja nämä toimeenpanijat jakavat tehtäviä, aina vasta kun heidän ehdokkaansa on punnittu sekonafien vaa’assa, eikä näitä ole todettu ”köykäisiksi”.
28:6.16 (316.3) 5. Palvelun Pyhyys. Luotettavuuden toteamisen jälkeen asianomaiselle myönnetään välittömästi palvelemisen oikeus. Mikään muu kuin oma epäluotettavuutesi, puutteellinen kykysi luottamuksen juhlallisuuden arvostamiseen, ei voi olla itsesi ja lisääntyvien palvelutilaisuuksien välissä.
28:6.17 (316.4) Palveleminen — tarkoituksenmukainen palvelu, ei orjuus — tuottaa korkeinta tyydytystä ja ilmentää jumalallisinta arvokkuutta. Palvelua ja enemmän palvelua, enentyvää palvelua, vaikeaa palvelua, lopputulokseltaan epävarmaa palvelua ja lopulta jumalallista ja täydellistä palvelua — siinä on ajallisuuden päämäärä ja avaruuden määränpää. Mutta ajallisuuden leikkijaksot vuorottelevat aina edistymisen palvelujaksojen kanssa. Ja ajallisuudessa tapahtuneen palvelun jälkeen seuraa ikuisuudessa suoritettava superpalvelu. Ajallisuudessa tapahtuvan leikin kuluessa sinun tulisi kuvitella ennakolta ikuisuudessa tehtävää työtä, aivan kuten olet ikuisuudessa tapahtuvan palvelun aikana muisteleva ajallisuudessa leikittyjä leikkejä.
28:6.18 (316.5) Maailmankaikkeuden järjestys perustuu panostamiseen ja tulostumiseen; koko ikuisen elämänurasi aikana et ole koskaan kohtaava toimettomuudesta aiheutuvaa yksitoikkoisuutta etkä persoonallisuuden lamaantumista. Etenemisen mahdollistaa myötäsyntyinen liikkeessäolo, edistyminen juontuu jumalallisesta kyvystä toimintaan, ja tuloksiinpääsy on mielikuvituksekkaan seikkailumielen lapsi. Mutta tähän tuloksiinpääsemisen kykyyn sisältyy erottamattomasti eettinen vastuu, välttämättömyys tunnustaa se, että maailman ja maailmankaikkeuden täyttävät suuret joukot mitä erilaisimpiin tyyppeihin kuuluvia olentoja. Koko tätä suurenmoista luomusta sinä itse mukaan luettuna ei luotu vain sinua varten. Tämä ei ole mikään itsekeskeinen maailmankaikkeus. Jumalat ovat säätäneet: ”On autuaampaa antaa kuin saada”, ja oma Mestari-Poikanne sanoi: ”Joka joukossanne tahtoo olla suurin, olkoon hän kaikkien palvelija.”
28:6.19 (316.6) Minkä tahansa palvelun todellinen luonne — suorittipa sen ihminen tai enkeli — paljastuu täysin näiden palvelun sekonafiosoittimien, Palvelun Pyhyyksien, kasvoilla. Kaikenkattava erittely todellisista ja salatuista vaikuttimista on selvästi nähtävillä. Nämä enkelit ovat universumissa toden totta mielen tutkailijoita, sydänten tutkistelijoita ja sielujen luotaajia. Kuolevaiset saattavat käyttää sanoja kätkemään ajatuksensa, mutta nämä ylevät sekonafit riisuvat verhon ihmissydämen ja enkelin mielen pohjimmaisten vaikuttimien yltä.
28:6.20 (317.1) 6. ja 7. Suuruuden Salaisuus ja Hyvyyden Sielu. Kun ylösnousemuspyhiinvaeltajat ovat havahtuneet tajuamaan ajan tärkeyden, heille on tie valmiina luottamuksen juhlallisuuden tajuamiseen ja palvelun pyhyyden arvostamiseen. Vaikka nämä ovatkin suuruuden moraaliset ainesosaset, on olemassa myös suuruuden salaisuuksia. Kun sovelletaan suuruuden hengellisiä testejä, ei moraalisia ainesosasia jätetä huomiotta, mutta siinä, millaisena epäitsekkyys ilmenee pyyteettömässä aherruksessa maisten kaltaistensa parhaaksi, eritoten hädänalaisten ja ahdingossa elävien kelvollisten olentojen hyväksi, siinä on planetaarisen suuruuden todellinen mitta. Ja Urantian kaltaisessa maailmassa suuruus ilmenee itsehillinnän osoittamisena. Ei se ole suuri, joka ”valloittaa kaupungin” tai ”kukistaa kansakunnan”, vaan pikemminkin se, joka ”panee kuriin oman kielensä”.
28:6.21 (317.2) Suuruus merkitsee samaa kuin jumalallisuus. Jumala on ylivertaisen suuri ja hyvä. Suuruutta ja hyvyyttä ei yksinkertaisesti voi erottaa toisistaan. Jumalassa ne yhdistyvät ikiajoiksi. Tästä totuudesta on konkreettisena ja osuvana esimerkkinä Suuruuden Salaisuuden ja Hyvyyden Sielun heijastava keskinäinen riippuvuus, sillä kumpikaan ei pysty toimimaan ilman toista. Muita jumalallisuuden ominaisuuksia heijastellessaan supeurniversumisekonafit voivat toimia ja he tosiaan myös toimivat yksin, mutta heijasteiset suuruuden ja hyvyyden arviot näyttävät olevan erottamattomissa. Niinpä näiden suuruuden ja hyvyyden heijastajien pitääkin jokaisessa maailmassa ja jokaisessa universumissa työskennellä yhdessä ja esittää aina kaksinkertainen ja toisistaan riippuvainen raportti jokaisesta tutkimuksensa kohteena olevasta olennosta. Suuruus ei ole arvioitavissa, ellei tiedetä sen sisältämää hyvyyttä, kun taas hyvyys ei ole kuvailtavissa osoittamatta sen luontaista ja jumalallista suuruutta.
28:6.22 (317.3) Suuruuden arviointi vaihtelee sfääriltä toiselle. Olla suuri on yhtä kuin olla Jumalan kaltainen. Ja koska se, minkälaatuista suuruus on, määräytyy täysin sen sisältämän hyvyyden perusteella, siitä seuraa, että sinusta jopa nykyisessä inhimillisessä olotilassasi, jos sinusta voi laupeuden kautta tulla hyvä, on sitä tietä tulossa suuri. Mitä uskollisemmin tarkastelet jumalallisen hyvyyden käsitteitä ja kuta sinnikkäämmin pidät niitä ohjenuoranasi, sitä varmemmin vartut suuruudessa, kiistämättömän eloonjäämisen oikeutuksen omaavassa suuruudessa.
28:7.1 (317.4) Sekonafit ovat peräisin superuniversumien pääkaupungeista ja siellä heillä on päämajansa, mutta yhteydenpidosta huolehtivien tovereidensa myötä he ulottavat vaikutuksensa Paratiisin rantamilta avaruuden evolutionaarisiin maailmoihin. He palvelevat superhallitusten pohdintakokousten jäsenten arvostettuina avustajina ja ovat suureksi avuksi Uversan hyväntahdon siirtokunnille: tähtientutkijoille, tuhatvuotisturisteille, taivaallisille tarkkailijoille ja koko joukolle muita olentoja, Havonaan-kuljetusta odottavat ylösnousemusolennot mukaan luettuina. Päivien Muinaisista on mieluista osoittaa tiettyjä ensiasteen sekonafeja avustamaan Uversaa kiertävissä neljässäsadassayhdeksässäkymmenessä opiskelumaailmassa kotipaikkaansa pitäviä ylösnousemusluotuja. Siellä palvelee opettajina myös monia toisen ja kolmannen asteen yhteisöihin kuuluvia. Nämä Uversan satelliitit ovat ajallisuuden universumien viimeistelykouluja, jotka antavat valmistavan oppikurssin Havonan seitsenkehäistä yliopistoa varten.
28:7.2 (317.5) Sekonafien kolmesta yhteisöstä kolmannen asteen ryhmä, joka on liitetty ylösnousemuksellisten vallankäyttäjien palvelukseen, huolehtii mitä laaja-alaisimmin ajallisuuden ylösnousemusluoduista. Tapaat heitä hetkittäin heti Urantialta-lähtösi jälkeen, vaikket suuressa määrin käytäkään heidän palvelujaan kuin vasta Orvontonin maailmoihin saavuttuasi. Tulet nauttimaan heidän seurastaan, kunhan Uversan koulumaailmoissa oleskellessasi tulet heidän kanssaan täysin tutuksi.
28:7.3 (318.1) Nämä kolmannen asteen sekonafit ovat ajansäästäjiä, avaruudenlyhentäjiä, virheenpaljastajia, uskollisia opettajia ja ikuisia tienviittoja — jumalallisen varmuuden eläviä merkkejä –, jotka on armeliaisuudesta asetettu ajan tienristeyksiin ohjaamaan huolestuneiden pyhiinvaeltajien askeleita suuren hämmennyksen ja hengellisen epävarmuuden hetkinä. Jo kauan ennen täydellisyyden porteille pääsyäsi alat päästä käsiksi jumalallisiin työvälineisiin ja tutustua Jumaluuden menetelmiin. Ensimmäiseen mansiomaailmaan saapumisestasi lähtien aina siihen saakka kunnes suljet silmäsi ja vaivut Havona-uneen valmistuksena Paratiisiin-siirtoasi varten, käytät, aina milloin tunnet olevasi avun tarpeessa, yhä enemmän hyväksesi näiden ihmeellisten olentojen tarjoamaa apua, olentojen, jotka niin täysin ja auliisti heijastavat niiden turvallisten ja luotettavien pyhiinvaeltajien pettämätöntä tietoa ja varmaa viisautta, jotka ovat edelläsi kulkeneet tämän pitkän matkan täydellisyyden porteille.
28:7.4 (318.2) Urantialla meiltä on evätty näiden heijastavan luokan enkeleiden täysimääräinen käyttöoikeus. He vierailevat maailmassanne tavan takaa jotakin tiettyä tehtävää suorittamaan lähetettyjen persoonallisuuksien mukana, mutta he eivät voi toimia täällä vapaasti. Tämä sfääri on yhä osittaisessa hengellisessä karanteenissa, ja nykyisellään täältä puuttuu tietyt heidän palveluilleen välttämättömät yhteyspiirit. Kun maailmanne taas kerran yhdistetään asianomaisiin heijastaviin yhteyspiireihin, suuri osa planeettainvälisen ja universumienvälisen yhteydenpidon merkeissä suoritetusta työstä yksinkertaistuu ja nopeutuu merkittävästi. Urantialla toimivat taivaalliset työntekijät kohtaavat monia vaikeuksia tämän heidän heijastavien työtovereidensa toiminnallisen rajoituksen vuoksi. Mutta jatkamme työtämme iloisesti ja suoritamme tehtävämme käytettävissä olevin apuneuvoin, vaikka joudummekin paikallisesti olemaan ilman näiden ihmeteltävien olentojen, avaruuden elävien kuvastimien ja ajallisuuden olemuksenprojisoijien, monia palveluksia.
28:7.5 (318.3) [Esittänyt yksi Uversan Voimallisista Sanansaattajista.]

matches:
§ 1
§ 2
§ 3
§ 4
§ 5
§ 6
§ 7


text:
kaupungin siluettia tapetti HD
Tässä on kaupungin siluettia taustakuva HD Collection Pöytäkoneet, Kannettavat, ja Tabletit. täälläWallpaper21.com, on yli kymmenen lakhs taustakuvat ovat ladattavissa. Nämä HD-kuvat lataaja käyttäjille. ja kerättiin avoimen lähdekoodin web. Niin Voit vapaasti käyttää näitä taustakuvat.
Jos Like This kaupungin horisonttiin taustakuva HD Collection Anna Tykkää Ja Jaa Facebook.
← Edellinen Story seinätulostesektorille tapetti HD	Seuraava tarina → vauvan huone tapetti HD	Jätä vastaus Peruuta vastaus	Sähköpostiosoitettasi ei julkaista. Pakolliset kentät on merkitty *Kommentti Nimi * Sähköposti * verkkosivusto KäännösEnglishNederlandsSuomiFrançaisFryskDeutschBahasa MelayuPortuguêsSvenskaAseta Oletuskieli Muokkaa käännöstä	Mainos
Satunnainen virkaakosminen tapetti HDChicago Bears iphone tapetti HDprototyyppi tapetti HDvapaa perhonen taustakuva HDtuore taustakuvia HDFinal Fantasy tapetti hd Downloadfall puhelin tapetti HDLamb of God tapetti HDOcean tapetti hd DownloadSWAT tapetti HD	Mainos

matches: HD HD HD HD HD hd hd HD